
  Abisul

  
    În abisul de lumini

    Pâlpâie vecia.

    Stelele se nasc și pier;

    Asta-i nebunia.

    Într-un Cosmos fără vrere,

    Doar festin curat,

    Flacăra se stinge-n neguri,

    De destin furat.

    Îngrădite-n legi nescrise,

    Neștiute nici de ei,

    Uriași de foc își varsă,

    Triști, mânia lor de zei.

    Stele-n plasmă preschimbate,

    Întregesc bujori de aur,

    Ce-i primește-n dar Abisul,

    Campion, cu nimb de laur.

    El învinge-ntotdeauna,

    Cu-a neantului răbdare,

    Și Lumina o tot strânge...

    O iubește și când moare.

    Iertător, ca nimeni altul,

    Nelipsit din nici-un loc,

    Suferă-n vecia sorții,

    Când se termină un Joc.

    Știe, dar nu poate crede,

    Că va fi singur odat...

    Că se sting focoase stele,

    Nu se simte vinovat.

  


  Alex și marea

  
    -clipa lui-

  

  
    Copilul se joacă și râde de val.

    Un altu-l răstoarnă. Mă sperii pe mal.

    Cu ochii în lacrimi, și apă în nas,

    El țipă-n plăcere; revin, și îl las.

    Cu marea e frate, sau poate chiar fiu.

    O simte în suflet; prin ea este viu.

    Nu vede străfunduri. Din țărm ea-l atrage.

    Durerea n-o simte, și toate-i sunt drage.

    Instinctul îi cere, în brațe s-o ia.

    N-o vede străină. Ea-i dă tot ce vrea.

    Nisipul se scurge din pumnul prea mic.

    I-l fură haina și-l râzgâie-un pic.

    O barcă e scoica, ce piere îndat.

    E grea ca și viața. Mai vrea înc-o-dat.

    Cu melcul se-ntrece, pe pistă, târâș,

    Și-l bate cu palma, râzînd, la urcuș.

    Divină e clipa, sub palizii nori,

    Cu marea-vecie, cu soare în zori.

    Clepsidra de mare și cer aninat,

    Nisipul de aur, cu drag ni l-a dat.

    Trăiește micuțul, azi viața din plin.

    Căci simte doar Clipa, din Timpul sublim.

  


  Bâlciul

  
    Vieți îngrămădite

    În bâlci indecent,

    Cu valori perene

    Aproape de-un cent,

    Se calcă-n cuvinte

    Cu-n străin accent.

    Totu-i de vânzare,

    Fără preț prescris,

    Schimbat doar de foamea,

    Greu și de descris,

    Ce-i conferă, totuși,

    Drepturi de proscris.

    Ștacheta morală

    E-ngropată-n glod,

    Pentru-a fi sărită

    Ușor și de-un plod,

    Sau de ”cărătorii”

    De mult prea mult ”rod”.

    Visuri sunt la ”cheie”,

    Pentru-n om falit,

    Ce își vede soarta

    În pahar golit,

    Dar rabdă de sete,

    Că-i bine ”școlit”.

    Sentimente-s gârlă,

    Dar în oameni reci,

    Cocoțați pe crucea

    Ce îi duce-n veci,

    Spre umanitatea

    Din carcase seci.

    Noaptea-ncet se lasă

    Peste-ntreaga zi.

    Adumbrind o Viață,

    Ce se vrea ”a fi”,

    Care ”dezertează”;

    N-are ce păzi...

  


  Bălți perene

  
    Pe-un crâmpei de viață,

    De timp agățat,

    Taie-o ață omul…

    Nimic n-a-nvățat.

    Pe un drum de care,

    Șubrezit de ploi,

    Se scurge-o suflare...

    Are ochii goi.

    Cerul se reflectă,

    Impregnat cu El,

    În balta perenă…

    Sufletu-I la fel.

    Umbra-n ea își bagă

    Cam cum vrea piciorul

    Și-o tulbură bine…

    Greu e cu ulciorul.

    Mila și iubirea

    Trec pe-un plan second.

    Nu le vezi? Probabil

    Că bine se-ascund.

  


  Bănuiala-n suflet

  
    Număram sentimentele.

    Ce multe erau.

    Mereu descopeream altul;

    Cu o anume întristare.

    Unele, dacă le-aș fi trăit mai des,

    Le-aș fi identificat mai repede.

    Și ce frumoase erau,

    Aliniatea așa, la întâmplare,

    Unul mai „prim” decât celălalt,

    Cu atâtea implicații profunde,

    Asupra a ceva ce numim, de regulă, Suflet.

    El există, oricât s-ar străduii unii să-l ignore.

    M-am decis să încerc să le retrăiesc, din nou, pe toate.

    Dar oare, chiar le-am găsit pe toate?

    O vagă bănuială, că „nu”, își face loc,

    Și mă doare iar sufletul.

    Aș vrea să o alung...

    Dar dacă este tot un sentiment?

    Câte dureri mai pot suporta oare?

    Și de câte mai sunt în stare?

    Oare, câte „sentimente” îmi mai „lipsesc”,

    Ca să fiu „complet”?

    Probabil și moartea va fi unul,

    Chiar dacă nu mă prea ispitește.

    Oare ce simți când se sfârșește totul?

    Ciudat... parcă nu-i simt lipsa.

    Sau... o resimt?...

  


  Bobotează

  
    -umbră cu ”umbre”-

  

  
    Gerul a lovit din nou.

    Vîntul nu mai tace.

    Boboteaza a venit

    Cu-n fior; nu-i pace.

    Închistat în gheață, trist,

    Un copac doar geme.

    Un arbust tot plînge-n van.

    E prea mic; se teme.

    Florile s-au stins, pe rînd,

    Pe altarul soartei.

    Cruce-și fac oameni-n gînd,

    Sub greșeala faptei.

    Urletul se-aude trist,

    Nu ca o chemare.

    Lupii au pierit de mult;

    Câini sunt; de ”strînsoare”.

    Vaietul, în vuiet veșnic,

    Vestitor de vijelie,

    Se strecoară printre case,

    Sau, din ele, stă să vie.

    Prăbușit, ca un actor,

    Ce nu-ndură lesa,

    Muritor și el, un gard,

    Nu-și termină ”piesa”.

    A rămas doar răstignit,

    De un stîlp de soartă.

    Un lănteț flutură-n vînt,

    Amintind de-o poartă.

    Curtea-acum se varsă-n drum,

    Prin troiene sumbre.

    Casa, cu ce-i viu în ea,

    Umbră e, cu ”umbre”.

  


  Bucovina

  
    Lungi poiene curgătoare

    Culmile le înfrățesc.

    Pajiști verzi, scăldate-n soare,

    Pentru flori, parcă trăiesc.

    Jos, pe mantia regală

    De brăduți, tivită-n grâu,

    Muntele, cel plin de fală,

    Strânge-n brâu, un luciu râu.

    Stânci semețe, ce uitarea,

    Au gonit-o mai la șes,

    Sunt pecetea veșniciei,

    Rătăcite-n codrul des.

    Văile, cu cute ample,

    Cu regrete se desprind.

    Lacrimi străvezii, din goluri,

    În izbucuri se aprind.

    În sclipiri, pe care cerul,

    Le-ar dorii și sus, la el,

    Vii izvoare, tremurânde,

    Viața-ncep, dar nu la fel.

  


  Ca la munte

  
    Sus la munte, Viața

    Mi-a zâmbit cam câș.

    Căprioară blândă,

    Pândită de râs.

    Îi place tăcerea-n

    Susur de izvor.

    Hărmălaia stinge

    Șoaptele de dor.

    Vuiește-n cascade,

    În cazan de stânci.

    În alergătură,

    Trăirea-i pe brânci.

    Cărări își strecoară

    Printre fagi făloși.

    Opinca se-ncalță,

    Mândră, cu galoși.

    Hohotește-n noapte

    În colțuri de stei.

    Când e prea amară

    O înghiți... și bei.

    Preventiv, adună

    Tămâie din brazi.

    Suflete se-nchină;

    Nu poți să le arzi.

    Piscul se sfărâmă,

    Pedepsit de Cer.

    Trufia și fala

    Mână-n mână pier.

    În tăuri stinghere

    Stele clipocesc.

    Mințile umane

    Cosmosu-ntregesc.

    Batem, cu piciorul,

    Muntele, ca ea.

    Să rugăm Natura,

    Splendori să ne dea!

  


  Ca și altădat

  
    Riscurile-au fost prea mari.

    Nu le-am acceptat,

    Și-am arat cu plugu-n piață...

    Ca și altădat.

    Zidurile vechi, de piatră,

    Nu le-am dărâmat.

    Au rămas în săli aceiași...

    Ca și altădat.

    Vorbele, pe scena vieții,

    Au un iz ciudat.

    Sună tot cam a minciună...

    Ca și altădat.

    Presa scrie în șarade

    Cât mai ai de luat.

    Dar tot dai până la urmă...

    Ca și altădat.

    Viața e mai plină parcă.

    Ce mult s-a schimbat.

    Vezi ce multe îți lipsesc...

    Ca și altădat.

    Licuricii de speranță

    Pâlpâie de-odat.

    Vântul nebunie-i stinge...

    Ca și altădat.

    Câmpul e pustiu, țăranul

    E la birt în sat.

    Își înneacă iar amarul...

    Ca și altădat.

    Chiar de știe, și-l blesteamă,

    Pe cel vinovat,

    E pierdut în fața legii...

    Ca și altădat.

    Pâinea e mai scumpă-acuma;

    Grâul s-a stricat.

    Din import aducem altul...

    Ca și altădat.

    Rar zâmbește câte unul;

    Parcă vinovat.

    După lapte plâng copiii.

    Ca și altădat.

    Pe Cel Sfânt Îl pomenește

    Mai mult popa-n sat.

    Mult prea mulți vor doar păpică...

    Ca și altădat.

    Într-un vaiet, ce nădejdea

    O îngroap-un Stat ,

    Ne mândrim cu Țara (țara) noastră...

    Tot ca altădat...?

  


  Caniculă, cu lac

  
    Pescărușii țipă-n cor

    Dorul lor de mare.

    Scârțâind din fiare vechi,

    Plâng, pe drum, mici care.

    Seceta s-a prelungit,

    Ca o răzbunare.

    Pe imașul sterp, uscat,

    Iarba greu răsare.

    Răvășite, lanuri scunde,

    Se usucă-n soare.

    Oamenii le văd pierind...

    Și ce rău îi doare.

    Dealul arămiu se zbate

    Să stea în picioare.

    Vântul, praful i-l ridică,

    Și-i cere să zboare.

    Două rațe crăcănate,

    Tot cerșind mâncare,

    Lasă „mac”-ul la o parte,

    Când dau de răcoare.

    Lacu-n milă le primește,

    Ca pe fiecare,

    Ce în unda-i se avântă,

    Fie mic, sau mare.

    Chiar de e călduță apa,

    Arsă rău de soare,

    Toți o văd ca pe o sfântă...

    Binecuvântare.

  


  Caniculă cu mal și lac

  
    Lacul geme întristat

    sub povara verii.

    Timpul zace-ncrâncenat;

    lung e drumul serii.

  

  
    Valuri mici se sting în mal,

    vii sclipiri de viață.

    Sălciile plâng tăcut.

    Spinii ies în față.

  

  
    Arșița stoarce mereu

    prea-plăpânde plante.

    N-a plouat parcă de ani.

    Norul trece, minte.

  

  
    Casele se strâng sub colb;

    giulgiu de uitare.

    Florile pier, în zadar,

    tot privind în zare.

  

  
    Oamenii potecă fac

    de la câmp spre crâșmă.

    Pe imașul sterp se pierd

    două vaci din turmă.

  

  
    Malul se apleacă-n lac,

    ros de îndoilală.

    Apa scade tot mai mult,

    și-asta-l bagă-n boală.

  

  
    Unde sparte-n lut, de vânt,

    rod fără-ncetare.

    Doi căței latră de zor;

    o broscuță sare.

  

  
    Malul rupt se scurge-n apa

    sufocată-n mâlul lui.

    Nu s-au înțeles o viață

    și se „bat” oriunde-i pui.

  


  Caniculă cu Styx și prunc

  
    Dealurile se înfruntă, în golașe umbre.

    Arșițe e cruntă, de pustiuri sumbre.

    Râpa dintre ele, se îngroapă-n sine.

    Pe făgașe, praful, zboară-n unde fine.

    Drumul se-covoaie, ca de bătrânețe.

    Gropile, ca anii, se tot pierd în zdrențe.

    Pasul înfioară, rar, tăcerea grea.

    Prea puțini cutează, azi, în câmp să stea.

    Umbra în mișcare, amintind de nor,

    Doar în vis apare, ca un răpus dor.

    Ziua se-ncleștează, din senin, de tot.

    Nu mai vrea să plece. O cam doare-n cot.

    Noaptea e departe. Ore-n loc iar stau.

    Vântul nu mai bate. Soarele-i Bau-bau.

    E o simplă vară. Ca mai an-trecut.

    Seceta ucide. Pomi plătesc tribut.

    Cu speranța-n coase, amintiri de grâu,

    Țăranii se vaită... Și Styxul e râu.

    Limita de viață, sugestiv, ca apă,

    E o ironie, cu un sens ce-mi scapă.

    În natura moartă, dup-un strop de „ea”,

    Se aude-un clipot... E un prunc, ce bea.

  


  Catacombele rușinii

  
    Prizonieri ai lumi-n care

    Domni suntem; chiar zei deplini,

    Tot scurmăm țărâna oarbă,

    Mândrii că suntem divini.

  

  
    Liberi să zburăm prin fapte,

    În cuvinte ne-ngropăm,

    Și-n cătușe de „mai bine”

    Mulți uităm să ne rugăm.

  

  
    Mândrii că atingem zarea,

    Căutând alt orizont,

    Ne oprim prea des din cale,

    În tranșeele de front.

  

  
    Ca rușinea să n-o vadă

    Nici prieten, nici dușman,

    Ziduri închinăm dreptății,

    Cu zăbrele-n loc de geam.

  

  
    Ne plimbăm prin catacombe,

    Des ”sfințiți” de ploi-venin,

    Ce ne-oferă-n vina noastră,

    Altădat-un cer senin.

  


  Ce e corect? Ce e greșit?

  
    Ce e corect? Ce e greșit?

    Mi-e-atât de greu să spun,

    Când vorbele se-nneacă în minciuni,

    Iar eu mă văd, când om, când biet nebun.

    Ce e corect? Ce mi s-a dat?

    Ce e greșit? Ce mi s-a luat?

    Sau invers poate, sau la fel;

    Distrugem când „creem” un El.

    Ce e corect? Că ne-am născut?

    Dar e greșit, cum am crescut?

    Sau poate unde, poate cât?

    Pierduți și rătăcit-trecut.

    Ce e corect? Că îndrăznim,

    Răspunsuri noi să tot găsim?

    Ce e greșit? Că acceptăm

    Răspunsuri negre să-ngropăm?

    Ce e corect? Ce face bine?

    Privită doar prin dragostea de sine?

    Ce e greșit? Că nu iubim

    Decât plăcerea dusă-n chin?

    Ce e corect e chiar greșit?

    Ieșim din viață... negreșit...

  


  Cel nebun

  
    -Acasă e Viața?

    Îmi bate la poartă,

    Cu-o voce suavă,

    O doamnă ”bălțată”.

    Sunt paznic, cu ziua,

    Slujbaș mărunțel,

    Ce apără țara

    De frigul mișel.

    E soarta nescrisă

    A celor ce scriu,

    Ce-n tremurul vorbei,

    Mai cred în ce-i viu.

    Ei cred că se poate

    Să pui un cuvânt,

    Ca stavilă ”vrerii”,

    Ce calcă-n avânt.

    Mai speră că gerul

    Se teme de vers

    Și pleacă, pe fugă,

    Din sufletul ”șters”.

    Cu lacrimi, în noapte,

    Se-ntâmplă să scriu.

    Nimic nu se vede.

    Ce spui? E târziu?

    Vedeți? Nu se poate.

    Nu-i logic ce spun.

    Dar dac-am dreptate?

    Sunt eu cel nebun?

    Și doamna? Ce credeți...

    E-acolo și stă.

    Cu pumnul, în poartă,

    Vezi bine că dă.

  


  Cer plumburiu

  
    Cerul, plumburiu, își varsă,

    Azi năduful peste sat.

    Ploaia, vânturată-n vânturi,

    Se abate-n lung și-n lat.

    Obosiți în conștiință,

    Și cu fețe de culori,

    Oamenii se-nchid în frică,

    Tot târându-se spre zări.

    Orizontul nu se vede;

    Gardu-n loc privirea ține.

    Șipca-i din nevoia Țării;

    Parii sunt din legi străine.

    Casele se-ascund sub țiglă,

    Rușinate, coșcovite.

    Un cățel latră aiurea.

    Ciorile par istovite.

    Liniștea, în trapul ploii,

    E ca de cavou cernit.

    La fereastră, o bătrână,

    Plânge-ncet un asfințit.

  


  „Cetinând”

  
    Bradul m-a oprit în zori,

    „Cetinând” spre mine:

    -Eu când mișc, din cetini dau;

    „Cetinez” se spune?

    Am zâmbit, cum uneori,

    Pot s-o fac pe bune,

    Și la-am răsfirat nițel,

    ”Cetinându”-l bine.

    -Vezi, am spus, privind în sus,

    Lumea de sub tine?

    Ce părere ai de ea?

    -E cam „sine-n sine”.

    -Să-nțeleg că... egoism.

    Nu cunoști cuvântul?

    -Păi se zbate-n „interes”,

    Cam cum bate vântul.

    -Mă aștept ca să afirmi

    Că nu-s drepți, ca tine...

    -Eu în ceruri nu ajung.

    Ei o pot, știi bine.

    -Voi murtiți, făr-a ceda,

    Nimic din splendoare.

    -Și ei pot trăii așa.

    Cetina nu-i floare.

    -Să-nțeleg, că au mai mult?

    -Mult mai mult se pare.

    -Tu ai vrea, să fii ca ei?

    -Ce-i prea mult, chiar doare.

    L-am atins și i-am urat:

    -Să crești mândru-n soare!

    În miros de Paradis,

    M-a atins o boare.

    Singur a rămas, măreț,

    În grădina mare.

    Îl iubeam și mă iubea,

    Uitând de topoare...

  


  Chemarea stelelor

  
    Într-un Cer, pierdut în noapte,

    Stelele se-aprind... și mor.

    Luna trece-nsingurată.

    Nu le plânge-s de decor.

  

  
    Prea departe să le-atingă,

    Cu o rază doar, măcar,

    Iar le simte cum o cheamă:

    „Vino! N-o fi în zadar”.

  

  
    Lanțurile-ar vrea să-și rupă,

    Și, nebună-n zbor de vis,

    Să le caute-n neantul

    Prăbușit în alt abis.

  

  
    Nu îi spun de Timpul morții,

    Infinit, dar nu la toți,

    Ce-n eternă-ncrâncenare,

    Tot îngroapă; prunci și soți...

  


  Clipa trece

  
    Clipa trece, Clipa vine,

    Moare Clipa fără tine.

    Clipa trece, Clipa vine,

    Inima abia se-abține.

    Triste tac, stele pierdute.

    Într-o lume, pier și ciute.

    Liniștea mă înfioară.

    Clipe vii încep să doară.

    Norii plâng fără suspine.

    Clipa trece, Clipa vine.

    Vântu-și pierde răsuflarea.

    S-a pierdut, în Cer, și zarea.

    Falduri străvezii, de umbre,

    Țes copaci din ramuri sumbre.

    Flori uitate de furtuni,

    Înfloresc, ca mici minuni.

    Stau și le admir în noapte;

    Nu le văd. Le simt pe toate.

    Și mă cheamă... și mă vor...

    Viața mea e doar... decor?

    Vremea le pulsează-n vine.

    Suflet au, poate ca mine.

    Timpul fraged iar se zbate...

    Sus, o stea, se-stinge-n noapte...

  


  Copii ai sorții

  
    Oropsiți, cu grija cărții

    Alungată de părinți,

    Rătăcesc în voia-sorții,

    Și scrâșnesc, prea des, din dinți.

  

  
    Lacrima se pierde-n colbul

    Tulburat de pașii grei.

    Un „micuț” duce o vacă,

    Altul țipă la căței.

  

  
    Liniștea în jur e spartă

    Doar de-un croncănit amar.

    Piatra vâjâie îndată;

    În zadar, e pe alt par.

  

  
    Ziua a trecut și burta

    Plânge dup-un prânz pierdut.

    Laptele e bun pe seară...

    Chiar și gândul l-a durut.

  


  Copiii sorții

  
    -Ma-ma... mama... mama! Scâncet sugrumat.

    Noaptea e adâncă. Timpul i-a uitat.

    Au crescut în teamă. Mama a plecat.

    Rar aveau și tată; când nu era beat.

    Bucurii în viață, nu știau că sunt.

    Cel puțin nu-n casă; poate în Pământ.

    I-au „iubit” vecinii; într-un fel al lor.

    Le-au mai dat pomană; oamenii mai mor.

    Cine sunt și unde? Poate peste tot,

    În prea multe case; și nu plâng, nu pot.

    Sunt copii ai sorții, cu dreptul deplin,

    De-a sorbi, în viață, cupa cu venin.

    În vin, alinare, vor găsi pe rând

    Și ,prin ură, moartea, va fi-un simplu gând.

    Poate unul singur, dintre trei, sau toți,

    Vor găsi „lumina”, prin ”noroi” de hoți.

    Că prea multe viața, n-are a le da.

    Doar cu „pomenire”, foamea-n gât n-o sta.

    Poate unul singur, poate trei, sau doi,

    Își vor cere „dreptul”... dat... și luat... de noi.

  


  Copilul

  
    Casa geme sub povara

    traiului de nouri plin.

    Prinsă-n mreaja neputinței,

    ziua lungă e un chin.

  

  
    Iarna bate crunt la ușă,

    cu un ger turbat de vânt.

    Candela s-a stins în lipsa

    unui crez în om, sau sfânt.

  

  
    Au uitat și rugăciunea,

    ce bătrânii o spuneau.

    I-au pierdut cu ani în urmă;

    două guri în plus erau.

  

  
    O icoană, rătăcită,

    aruncată pe sub pat,

    s-a trezit iar mângâiată,

    de-un copil, singur lăsat.

  

  
    Nu știa să spună vorbe,

    sau cuvinte cu-nțeles;

    o strângea la piept, și mâna,

    o ștergea de praf, mai des.

  

  
    Vaietul, din vijelia

    ce lovea mai crunt acum,

    nu s-a auzit, când viața,

    a trecut... din foc, în scrum.

  


  Credința bătrână

  
    Credința bătrână,

    schimbată la față,

    plânge-ncet, cu milă;

    lumea-i ca turbată.

    În genunchi, în boxă,

    în zdrențe adusă,

    e batjocorită

    și în lanțuri pusă.

    Mii de ani, sau poate,

    și mai mult de-atâta,

    I-a-ndrumat pe oameni,

    cu vorba, sau bâta.

    Că au fost tot oameni ,

    cei ce-au încălcat

    precepte morale,

    asta au uitat.

    -Focul să o ardă

    și pe ea, ca cei

    ce-au pierit odată,

    când credeau în zei!

    -Corbii să-nsoțească

    cenușa-i în vânt!

    să dispară-n strane

    urma vre-unui cânt!

    -Omul e-acum liber!

    Lumea nu e rea!

    Asta-i e menirea:

    să facă ce vrea!

    -Să nu mai invoce

    nimeni un precept

    că e imoral,

    sau că nu e drept!

    -Să facă ce poate,

    cel ce are cum,

    și să calce-n pace ,

    tot ce-i stă în drum!

    -Cel lovit, la rându-i,

    să lovească-n cel,

    care nu mai poate,

    să mai dea în el!

    -Cel ce are oase,

    să le roadă-n tihnă,

    cel ce flămânzește,

    să se-ntoarcă-n tină!

    -Și mai vrem, de mâine,

    sfânta Libertate,

    să fie sorbită

    de copii în lapte!

  

  
    Oamenii se-adună,

    ca la târg, în piață.

    Judecata-i scurtă:

    Ea e vinovată!

  


  ”Cucu vreau a”

  
    Am o ”cucuvreau” vecină,

    Nu femeie, cum vă spui,

    Cea cu fața bosumflată,

    Și cu ochii mari, căprui.

    Când mă vede trist, prin casă,

    Vine la fereastra mea

    Și încearcă, înțeleaptă,

    Câte-un sfat drăguț, să-mi dea.

    -Prea te afectează bârfa

    Sau părerea ”gurii-sparte”,

    Ce-i mai slobodă-n cuvinte

    Decât un poet ”aparte”.

    -Mulțumesc că ai opinii

    Iar în stilul tău ciufut,

    Da-i păcat că ai dreptate,

    Căci mi-e silă de ”tăcut”.

    -Prea te iei de toți și toate.

    Oameni sunt, chiar de-s săteni.

    Uscături mai are crângul.

    Ce, tu vrei numai bușteni?

    -Nu o fac ca ”judeceală”,

    Nici cu răutate, zău.

    Doar observ, că pun în fapte,

    Și ceva din glasul tău.

    -Cucu-vreau încerci a spune.

    Ce ironic înțeles...

    -Poți să zici și ”Ha-ha!”,”Iuhu!”,

    Cum fac ei, buni, la ”cules”.

  


  Cuget simplu

  
    Cu o poftă-nebunită

    De răbdarea-nfometată,

    Și-a luat, din cui, speranța,

    Ca s-o mai încerce-odată.

    Cu vigoarea terfelită

    De-un profund scurmat la câmp,

    Și-a pus în nădejde scopul,

    De-a se deștepta, din tâmp.

    Cu o grabă neacerbă,

    Că-n idei se poticnea,

    Și-a pus mintea să sclipească,

    Doar cu gândul la canea.

    Cum-necum, a tras de ”păruri”

    Nu una, ci chiar diverse

    ”Concluzioare” delicate

    Ca morală, neperverse.

    -Îmi bag...mâna-n ea de treabă!

    -Mama ei de ”făcătură”!

    -Dumnezeii ei de viață!

    -Dece naiba-avem și gură?

    Logica l-a dus departe:

    Fără ea, n-ar mai mânca.

    Și-ar scăpa și de nevasta

    Ce-l ”toca”, fără-al freca.

    Mulțumit de-ndestularea

    Unui cuget așa amplu,

    Și-a făcut...un drum... spre crâșmă

    Și, beat, tace...pur...și simplu.

  


  Dac-ar fi un Dumnezeu

  
    Dac-ar fi un Dumnezeu,

    Pentru fiecare,

    Cred c-ar obosii trăgând,

    La prea-pline care.

    Pline de ”Mai vreau, că n-am”,

    Și de pofte-ncinse,

    Cu minuni făcute-n lanț

    Printre rude ”stinse”.

    Dacă El s-ar răzvrătii,

    Sictirit de semeni,

    I-ar lăsa să-mpingă ei

    Soarta, ca bravi ”nimeni”.

    Și-au ”croit-o” cum au vrut:

    Goală de rușine,

    Cu obrazul fețe mii,

    False și străine.

    Fără adevăr, de spus,

    Doar o dată-n viață,

    Clar minciuna-a devenit

    Un idol de piață.

    Rugile-au șoptit ades:

    ”Dă-mi”! sau ”Fă-mă Doamne”!

    Clopotul, la fier l-au luat;

    Toaca, pentru lemne.

    Din biserică-au făcut

    Sursă de avere,

    Și-n sărmani, ei au văzut,

    Stupi prea plini cu miere.

    Decât mult, mai rar, odată,

    Mai bine mereu, oricât,

    Și-n cuvinte grohăite,

    Gura-au preschimbat-o-n rât.

    Și așa-au putut să scurme

    Pentru-n ban, pentru un pai,

    Nu speranță-n balta viații,

    Ci recolta ”lor”... O, vai!

    ”Lor”, pierduții în pustiul

    Țării de nevoi și chin,

    Ce-n zadar udă cu lacrimi,

    Câmpul de morminte plin.

    Dac-ar fi avut strămoșii,

    Doar un Dumnezeu, și ei,

    Poate-am fi avut, noi, astăzi,

    Oameni-Dumnezei, nu zmei.

    Zmei, cu platoșe de-aramă,

    De argint, sau aur pur,

    Puși și ridicați în slavă,

    Pe Pământ, nu-n Cerul dur.

    Dur, că i-a uitat pe oameni...

    Sau i-a izgonit, vă cred.

    Dar atunci, cum poate Domnul

    Să îi ierte, când nu cred.

    Vreți cam multe. Nu se poate!

    Iadul ar pierii și el.

    Cel sus-pus nu-i ”domn” pe bune,

    Pentru că e cam mișel.

    Mult? Puțin? În fiecare,

    Zace flacăra cu spini.

    E coroana închinării,

    Oferită de-un Divin.

    Închinare către bunuri...?

    Sau cu chipul către Cer...?

    Închinare-n fața faptei...?

    Sau în ceruri ce nu pier...?

  


  De vorbă cu El

  
    -rămas bun-

  

  
    Întrebat ce se întâmplă

    Cu rău-omul-muritor,

    Dumnezeu și-a dus la tâmplă

    Mâna, parcă gânditor.

    -L-am făcut asemeni Mie;

    Îtr-un fel, nu am habar,

    Și i-am dat o soartă ”vie”,

    Ne-ngrădită de hotar.

    I-am lăsat și cutezanța

    De-a porni spre infinit.

    Când e trist, i-am pus sperața

    Și-am dat zori la asfințit.

    Moartea doar, i-am puso-n cârcă...

    C-am privit peste milenii.

    Un pustiu făcea cu-o dună...

    Și, i-am dat lui, doar decenii.

    L-am lăsat în voia sorții,

    Fără un destin ales,

    Și-acum zace-n pragul porții,

    Resemnat prea mult, prea des.

    Vrea să intre și nu poate;

    Pragu-i sus, cerința-i grea.

    Nu cuvinte, ci doar fapte,

    Îl ridică-n Slava mea.

    Voi pleca doar cu puținii

    Ce își depășesc prezentul.

    Voi mai lua și din străbunii,

    Ce-au înnobilat trecutul.

    Le voi da, lor, universul,

    Cel știut și neștiut,

    Pentru că-n infinitate,

    Calea e drum nebătut.

    Nu îi vreau doar pentru Mine.

    Raiul e-un popas, vă spun.

    Celui ce-mi închină viața,

    Îi voi spune: ”Rămas bun!”...

  


  Depresiile unei seri

  
    -doar un cămin-

  

  
    Vine ziua, dar și pleacă.

    Totul stă pe loc.

    Jaru-ncet se stinge-n sobă,

    Cu-n dor crunt, de foc.

    Liniștea iar înfioară

    Asfințitul lung.

    Florile se iau în brațe...

    Dorm, sau poate plâng.

    Vântul le rasfiră-n joacă;

    Nu le vrea cu el.

    Are altele, oriunde.

    Oricum, nu-i fidel.

    Raze purpurii, un soare,

    Plictisit de cer,

    Varsă-n lumea încleștată

    Pe-un pumnal de fier.

    Ziua-ncet își varsă chinul

    După dealuri reci.

    Umbre lungi ară pământul,

    Spre un loc de veci.

    Satul se închide-n case

    Prăbușite-n vis.

    Timpul tot așterne-n valuri

    Noaptea de abis.

    Palide lumini-ferestre

    Pe pereți iar zac.

    Siluete vagi, de viață,

    Nu mai țipă; tac.

    Rând pe rând, uitarea-și varsă,

    Sensul peste tot.

    Sub un gard, proptit de poartă,

    Doi stau bot în bot.

    Sunt căței, uitați de mamă,

    Cu tatăl străin.

    Ochii umezi parcă roagă....

    Vor doar... un cămin.

  


  Doi... doi

  
    Trec căruțe-n sparte tonuri,

    Dinspre-un „unde”, către-un „când”.

    Doi țărani, cu fețe arse,

    Se răstesc la zei... în gând.

    Dumnezeiii lor... sau poate,

    Numai unul dintre ei,

    I-a uitat legați de glia,

    Ce îți ia , nu-ți dă, ce vrei.

    Osândiți să poarte jugul

    La un car de vieți-copii,

    Rumegă-n zadar silabe,

    Duși, cu vorba în pustii.

    Vatra satului... e stinsă.

    Pier bătrâni, pleacă copii.

    Jalea-n cântec se prelinge,

    Trist în nopțile târzii.

    Veselia e cu toane.

    Mahmureala e de soi.

    Doi țărani opresc la crâșmă,

    Și rămân, în drum, doi boi.

    Resemnați, ca animalul,

    Ce-a crezut în om-stăpân,

    Nu se-așteaptă la vre-o bere...

    Poate-poate-un braț de fân.

    Timpul trece, și speranța

    Li se scurge-ncet din bot,

    Și, gândind fără cuvinte,

    Doar un muget trist mai scot.

    Încălziți cu băutura,

    Ce „tărie” o numesc,

    Doi, cu vocile-ascuțite,

    Sus în car se opintesc.

    Patru ochi, parcă în lacrimi,

    Se întorc spre drumul lung.

    Sunt doar boi. Ce-aveți cu mine.

    Animalele nu plâng?

  


  Dreptul la uitare

  
    Răspândite, printre gânduri,

    Palide idei se sting.

    Amintirile se joacă.

    Sentimente-ascunse plâng.

    Mintea e un câmp de luptă.

    Rănile din suflet dor.

    Rațiunea-i obosită.

    Vise vechi uită de zbor.

    Chipul se reflectă-n ceața

    Unui geam pudrat de ploi.

    Ochii goi privesc aiurea...

    Singuri sunt, chiar de sunt doi.

    Fără veste, ploaia varsă,

    Lacrimi grele peste zi.

    Timpul s-a oprit o clipă...

    Și nu-l simt. Oare ce-o fi?

    Ani de zile, fără milă,

    M-a gonit cu bici de foc.

    Orele-au dansat frenetic,

    Prinse-ntr-un haotic joc.

    Pașii i-am făcut aiurea,

    Într-un ritm de „vre-nu-vrei„.

    Obosiți, zăceam acuma;

    Eu și El, uitați de zei.

    El, cu nesfârșita șansă,

    De a fi oricât, oricând.

    Eu, cu dreptul la uitare,

    Doar de oameni... nu de gând.

  


  El, Omenirea

  
    Blând, cu chipul luminat,

    De-o lăuntrică trăire,

    L-am visat și L-am iertat:

    El, ca Omenire.

    El ne-a vrut sărmani și goi,

    Fără buzunare.

    Dacă n-am mai aduna,

    Prunci am fi sub soare.

    Prunc, în sensul de „curat”,

    Fără de păcate.

    N-am ucide să avem

    Aur în palate.

    Nici biserici nu ar fi

    Pentru „închinare”.

    Ne-am ruga, în suflet, puri,

    Singuri, lâng-o floare.

    Căci ar fi, cu siguanță,

    O Natură vie,

    Și-am vorbi cu pomi și păsări,

    Frați într-u vecie.

    Inimile-ar fi de aur,

    Nu în sensul de bogat.

    Sufletele, în iubire,

    L-ar slăvii, ca niciodat.

    Și atunci, cu siguranță,

    Să ne uite n-ar putea.

    Fiica Lui e Omenirea,

    Cu mulții Fii, pe Calea grea.

  


  Eu, Inocentul

  
    -Cu o nonșalanță care,

    Mi-ar sta, mie, numai bine,

    Boby te bârfea pe stradă,

    Cam cu...cum să zic... în fine.

    Că ești una și ești alta,

    Că n-ai, ce tu știi că n-ai,

    Că te aia, vorba aia,

    Că n-ai cum, mai mult să dai.

    Cu insinuoasă vrere,

    Ignorând că așa ești,

    Căuta false motive,

    Ca să spună... Ce? Povești.

    În concluzie, mișelul,

    Te-a făcut curat măgar

    Și, murdar de pleonasme,

    Și-a șters gura, cam fugar.

    Eu ți-am luat,dur, apărarea

    Și l-am pus la locul lui.

    Ce-a făcut din tine-atuncea,

    Zău, mi-e jenă chiar să spui.

    Ca să-l fac să tacă-odată,

    Chiar i-am spus povestea ta.

    A rămas fără cuvinte.

    Parcă-parcă regreta.

    -Când te-aud, m-apucă sila

    Că am fost așa pornit.

    Știi, n-am vrut ca să îl laud...

    Mi-a recunoscut mâhnit.

  


  Europa

  
    Europa-și strigă, drepturile-n cor.

    Vii săteni, pământul, scurmă până mor.

    Gropile puterii-s greu de astupat,

    Când „alesul” sapă, zilnic, ca turbat.

    Europa nouă cântă legi de zor.

    România-i veche; rănile o dor.

    În oameni se schimbă, grijile-n nevoi;

    La un car de oale, au doar pari mai noi.

    Europa-mamă, ia chiar și când dă.

    Struguri-s departe. Ea ne cere: „Fă!”

    În popor minciuna, cu picioare scurte,

    Se transformă-n larvă, cu ele mai multe.

    Europa-soare, cuib e, după nor.

    Micii cad din slujbe; marii pleacă-n zbor.

    Libertatea-i visul împlinit la toți.

    Zidul-Lege crește; s-o ferim de hoți.

    Europa vine, tăvălug de soi,

    Și ne-mbracă-n cergă, că suntem cam goi.

    Am rămas, ca Țară, cam la țară noi.

    Seceta prea lungă, nu vrea vise-ploi.

    Europa-n aur, ne îngroapă sfinții,

    Și-n pustiul vieții, ne uităm părinții...

  


  Filozofia și foamea

  
    Dup-o masă-mbelșugată,

    Filozof din fire,

    Discutam cu Boby,

    Cel făr-de-simțire:

    -Uite, măi cățele!

    Filozofu-i bun

    Să explice lumii,

    De ce iese fum.

    Dacă ai pricepe

    Un proces complex,

    Ai vedea atâtea,

    De rămâi perplex:

    De ce ”una-alta”,

    Și de ce ”nimic”,

    De ce ”mai încolo”,

    Și de ce ”un pic”,

    De ce ”multe-multe”

    Se-nvârtesc în cerc...

    Nu ca tine coada,

    Câine prost și berc.

    Mă privea potaia

    Cam chiorâș, vă zic.

    Mintea să-și adune,

    La-am lăsat un pic.

    I-am mai zis vre-o două,

    Mai cu sens, profund,

    De-a căzut jăvreișen,

    Chiar pe coadă-n fund.

    -Și acum? Mi-e foame,

    Mi-a zis cu răbdare.

    De ce-ai spus, zău, sincer,

    Și-n burtă mă doare.

  


  Final... de pagină

  
    Lasă-mă să stau, lângă lac, pe seară.

    Dorurile vieții, în apus să moară.

    Liniștea eternă să-mi fie alin.

    Cerul să se piardă în azurul fin.

    Cântecul de viață, unda să-l șoptească.

    Cel ce moare-n geamăt, în Rai să trăiască.

    Dă-mi doar nemurirea clipelor ce trec.

    E de-ajuns vecia orei ce-o petrec.

    Noaptea mai amân-o! Nu prea mult. Puțin.

    Că mai am, în cupă, lapte cu venin.

    Nu o beau pe toată. Vă mai las din ea.

    Viața e ca Moartea: bună, sau mai rea.

    Nu vă pierdeți vremea, să mai stați cu mine!

    Undeva, aiurea, sunt pahare pline.

    Dacă se întâmplă, să le și vărsați,

    Veți avea tăria, la cer să urlați.

    Eu vă las acuma... Pagina... s-a ”stins”.

    Mai am loc de-o șoaptă... Fulg de nea... prelins.

  


  Fiorul Timpului

  
    Timpu-ncearcă, în zadar,

    Să-și înfrângă soarta.

    Plânge în prezent-finit...

    Clipa moare-n alta.

    Orele se scurg, cu el,

    Obsedat de viață,

    Dar prezenu-a și trecut...

    Palid e la față.

    Ziua trece-n chinul „mâine”.

    Nu ai ce să-i ceri.

    E un viitor, dar totuși...

    A trăit și prea mulți „ieri”.

    Resemnat, pe Catafalcul

    Din Clepsidre construit,

    Se întinde-n voia firii...

    Din Trecut... spre Infinit.

  


  Firul vieții

  
    Drumurile se-nfășoară

    Într-un ghem anost.

    Firul vieții le-nsoțește,

    Cu și fără rost.

    Mi-am făcut un țel, din muilte...

    Le-am pierdut pe rând.

    Lacrimile sunt cuvinte...

    Picură în gând.

    Șoaptele se-aud în noapte

    Țipete de zi.

    Faptele sunt resemnate...

    A nu fii? A fii?...

    Neputința naște monștrii,

    Des la zar jucați.

    Ea crează dependență

    Și ”eroi stricați”.

    Am tăcut, când Amăgirea,

    Ochii mi-i-a luat,

    Și am plâns, când Fericirea,

    Mi-a plecat din ”pat”.

    Am glumit privind Dezastrul

    Viselor de ieri.

    Orele le-am spart în Clipe...

    Ierni sunt, fără Veri.

    Nu am râs de Bunătate;

    Am cinstit-o chiar,

    Dar Iubirea-am regăsit-o,

    Din păcate rar.

    Munții zilelor banale

    I-am bătut ades,

    Dar când oboseam în Cale,

    Duceam dor de șes.

    Anii au trecut, și scopul,

    De a fi în zbor,

    S-a pierdut printre ruine...

    Nu mai sunt decor.

    Răstignită-n Poarta Vieții,

    În cuie de legi,

    Ai văzut și tu Dreptatea...

    Nu mai poți să negi.

    Poate ai tăcut, ca mine,

    Poate chiar ai plâns.

    Ca un jar mă arde vina...

    Focul nu e stins.

    Fără voie-n vina Sorții,

    De a accepta,

    Am decis încă odată:

    Mă voi răscula.

    Cât și cum, e întrebarea,

    Cu-n incert răspuns.

    Vor afla nepoții poate,

    Unde am ajuns.

    Vorbe-flăcări, înroșite,

    De prea mult drispreț,

    Nu vor fi, ca înainte,

    Doar un țel ”măreț”.

    Din păcate, Iadul-faptă,

    În zâmbet soios,

    Tot incită omenirea,

    ”Moartă” dup-un ”os”.

  


  Floarea de Colț

  
    Stelele răsar pe munte,

    Sus, pe piscuri îndrăznețe,

    Și sărută, cu iubire,

    Floarea plină de tristețe.

    Alungată-n noaptea nunții,

    Rochia de mireasă-și poartă.

    Nu și-a părăsit iubitul;

    Sunt legați de-aceeași soartă.

    Munți, cu fii măreți de steiuri,

    Noră-au vrut-o, pe vecie.

    Ea a coborât din ceruri,

    Pentru ei, blândă soție.

    Instabili, ca toți bărbații

    Cu iubita la picioare,

    Ei s-au plâns că e prea mică

    Și anostă la culoare.

    A rămas totuși acolo;

    Floare pe inel de sânge,

    Diamant de suferință,

    Ce-n cristal de rouă plânge.

    Fără dragoste, ca omul,

    Ce se pierde-n loc stingher,

    Ea, Crăiasa Întristării.

    A urcat mai sus, spre Cer.

    Stânca, înroșită-n fierul

    Ce pe Cale va ucide,

    Și-a plecat cu grijă trupul

    Și la pieptu-i o ascunde.

    Nu se-aseamănă cu frații

    Urâcioși, crescuți la poale.

    Ea e singură, în nouri,

    Cu prieten mușchiul moale.

    A găsit acolo soțul

    Ce-o iubește și-o adoră.

    Am văzut-o ieri, pe seară...

    Cu o fiică... și o soră.

  


  Florile și bruma

  
    Bruma a căzut în noaptea

    Ce s-a stins în asprii zori.

    Mii de fulgere de gheață

    Mi-au zdrobit plăpânde flori.

  

  
    Le-am lăsat, chiar ieri, pe seară,

    Când, fugar, le-am mângâiat.

    Mi-au zâmbit corole-n taină,

    Fericite de-alintat.

  

  
    Dar acum, în mâna arsă,

    De zăvorul înghețat.

    Plâng, cu-n lung suspin, ca omul,

    Iubirea de altădat.

  

  
    Ca-n coșmar, culori strivite,

    Mă privesc îndurerate.

    Trupuri reci, în neființă,

    Vor intra nevinovate.

  


  Florile și munții

  
    Mă plimbam, târziu, pe seară,

    Printre flori și le vorbeam.

    Ascultau înmărmurite,

    Despre munți când povesteam.

    Le spuneam de orizonturi

    Ce se pierd în depărtări,

    Despre nori, pe care creste,

    Îi puneau la cingători.

    Fremătau înfiorate,

    Strâns legate de pământ,

    Și visau la stânci semețe

    Ce se pierd în cerul sfânt.

    Un bujor, mai roz ca viața

    Spălacită de dureri,

    Și-a plecat în jos privirea,

    Trist, mai trist ca-n alte seri.

    Trandafiri suavi, cu spinii

    Îndârjiți pe orișicine,

    Murmurau printre petale:

    ”De ce viața-n loc ne ține”?

    Alte flori, icnind, din tină,

    Înglodate-n datorii,

    Se-nălțau greu spre Lumină,

    Prin prunci mici, boboci, dar vii.

    S-au privit cu încântare.

    Ele între ele, zău.

    Mă gândeam, că-am spus cam multe,

    Și-am fost, fără vină, rău.

    Munții-îndrăgeam, cu mintea,

    C-am crescut în sânul lor.

    Dar grădina pastelată,

    Era suflet, plin de dor.

  


  Geamătul tăcerii

  
    -cățelandrul-

  

  
    L-am văzut pe seară,

    parcă lăcrimând.

    Mi-a ieșit în față,

    trist și șchiopătând.

  

  
    -Ce-i cu tine Boby?

    Iarăși te-ai bătut?

    Mi-a întins lăbuța,

    chiar de l-a durut.

    I-am palpat-o- ndată:

    -Osul pare rupt.

    Ai umblat aiurea.

    -Doar la cel avut.

    -Știi că nu suportă,

    La alții să dea.

    -Are-o cățelușă...

    Icoană părea.

    -Și atunci piciorul?

    Cum de l-ai lovit?

    -M-a izbit cu sapa,

    Când ne-a izgonit.

    Mă întreb, îmi spune,

    Potaia gemând,

    De ce voi, stăpânii,

    Dați în cel plăpând?

    Tu spuneai că mila,

    Nu-i doar un cuvânt.

    De-i din Cer căzută,

    Moare pe Pământ?

  

  
    L-am privit, ca om,

    Lăcrimând aiurea.

    Mi-am întors privirea.

    Gemea și tăcerea.

  


  Haini

  
    Prinși toți, în vârtejul voiei,

    De a fi ce vor a fi,

    Se înfruptâ-n nepăsare

    Și fac noapte și din zi.

    Viața-i doar minciuna spusă

    De prea mulți și mai mereu.

    Inima e de vânzare.

    Prețu-i mic. E timpul greu.

    Ruga nu e rugăciune,

    Ci dorința de-a avea.

    Ochii-n franjuri de lumină

    Tot clipesc, fără-a vedea.

    Vorbele, cu spini de ură,

    Presărați în fraze seci,

    Poartă-n conștiințe sterpe,

    Vii părinți, spre loc de veci.

    Sub un vînt de nesimțire

    Lacrimi se usucă-n gând.

    Pe obraji se scurge sila...

    Mila stă, de mult, la rând.

    Cam așa îi văd în lume,

    Pe prea mulți, printre puțini.

    Mască au în loc de față.

    Oameni sunt?... Ce zici?... Haini?!!...

  


  Hoț în timp indecent

  
    A trecut Crăciunul.

    Lumina s-a stins.

    Pe alocuri plouă.

    Undeva a nins.

    Într-o casă roasă

    Se aude-un plâns.

    Mama-i cântă:”Nani!...”

    Glasul ei e stins.

    Singură-i acuma.

    Soțul ei e ”dus”.

    E în siguanță.

    De lege e pus.

    Lapte-o lună-două,

    La sân va avea.

    De mâncare, cine,

    Ei însă-i va da?

    Iarna bate-n ușă

    Cu rigori de ger.

    Soțul ei îndură

    Altele, de fier.

    Lemnele-s pe ducă,

    Căci nu prea au fost.

    Ea, în viață, parcă

    Nu vede un rost.

    Grijile-o sufocă.

    Panica la fel.

    Se roagă-n tăcere;

    Cum s-o-ajute El?

  

  
    Undeva-n palate,

    Cineva decide.

    Masa e bogată.

    Au de toate-n blide.

    -Ce contează fapta,

    Spune-un îmbuibat.

    Cauza, de-i Foame,

    Nu s-a întrebat.

  

  
    A furat bărbatul

    Doar pentru ”mâncat”.

    l-au tratat în silă,

    Ca pe-un măr stricat.

    Încercase munca.

    N-o prea nimerea.

    Îl gonea culoarea?

    Sau doar lumea rea?

    -Ce să fac ciudate?

    Ești doar un nimic.

    Pentru cei ca tine,

    Liniștea n-o stric.

    Erau vorbe crude;

    Ca și viața lor.

    Foamea nu îi iartă.

    Patimă-i, nu dor.

    Căci ea arde trupul

    Și strivește minți,

    Iar când te doboară,

    Dai mărunt din dinți.

    Unii-I strâng, în scrâșnet,

    Alți-njură-ncet.

    Hoțul e de vină

    În Timp indecent?

    Nu a vrut mărire;

    Nici bogat a fi.

    Le-ajungea mâncarea,

    Rar pentru o zi.

  


  În arșița dintre milenii

  
    Din piatră focul vieți-am smuls

    Și-am pârjolit păduri străbune,

    Iar munții sfinți noi i-am topit,

    În fiare crunte și nebune,

    Și tot la fel am devenit,

    În arșița dintre milenii.

    Pe calea scurtă, dintre om

    Și ce n-a fost în el să fie,

    Speranța-n cer s-a irosit,

    Și-n goana surdă spre vecie,

    Mereu tot singur s-a trezit,

    În arșița dintre milenii.

    Cuvinte searbăde-ncropite

    Din guturale slove sparte,

    Cerșeau în imn de „numai noi”,

    Urgii de plâns, armate moarte,

    Și-n glie se-afundau cernite ploi,

    În arșița dintre milenii.

    Când umbre am făcut, din plin,

    Și din părinți și din icoane,

    Ne-am regăsit, ca morții goi,

    Cu suflete trecute-n stane,

    De piatră înghețate-n sloi,

    În arșița dintre milenii.

  


  În blestem, să ne ierți

  
    Pierdută în marea lăptoasă,

    Ce-n viscol își află temei,

    Pictura de case abstractă,

    Ascunde prea mici Dumnezei.

    Soldații de trunchiuri uscate,

    Cu crengi răscolite mereu,

    Străpung neființa de vată,

    În scrâșnet și scâncet; e greu.

    Uitate sub Cerul, ce poate,

    Există pe sus, undeva,

    Plăpândele pete de case,

    Ascund trist în ele ”Ceva”.

    Vag, fumul ce iese pe coșuri,

    Sfrijit și cu țelul răpus,

    Îngână un cântec de viață.

    Nu mult, doar puțin, că s-a dus.

    Ferestre, cu fețe de abur,

    Prin pâclă cu teamă privesc.

    O candelă-și stinge suflarea,

    Dar oamenii „încă” trăiesc.

    E-un ”încă” cu margini zimțate,

    Sau rupte, sau șterse, cum vreți,

    Ca vocea pierdută a mamei:

    ”O Doamne-n blestem, să ne ierți!”

  


  În loc de prefață

  
    Mi s-a reproșat odată,

    Că „mă iau” de cei din sat.

    Eu scriu despre „cei din viață”...

    Doar la țară i-am „plasat”.

    Că măgarul nu e bou,

    Știe orișicine.

    Filozofu-i câine rău...

    Nu țipa vecine!

    Ia așa, le-ncurc mereu,

    Bătând iarăși câmpii,

    Înfrățit, în simț și gând,

    Cu cei „slabi”, cu tâmpii.

    Câinii, i-am iubit mereu,

    Ca și ei pe mine.

    Că în „javre” am cam dat,

    Știu că nu-i prea bine.

    Oamenii, am încercat

    Să-i admir în fapte,

    Dar prea rar am dat de ei,

    Că-s cam papă-lapte.

    Pe sărmani, i-am respectat;

    Sunt cu crucea-n spate,

    Și la car de legi tot trag,

    Plin cu „drepturi” sparte.

    De nebuni, zău nu mai zic;

    I-am stimat, ca unul,

    Ce refuză, în ce zic,

    Să vadă doar „fumul”.

    De femei, m-am cam „lovit”,

    Nu din întâmplare,

    Dar părinții i-am văzut,

    Dumnezei sub soare.

    În final, am râs cam strâmb.

    Tristă-i ironia...

    Când prea mulți cerșesc o zi,

    El... le-a dat Vecia.

  


  În spațiul bidimensional

  
    M-am trezit cu-”ncetineală”;

    Pofta vieții ”somnola”.

    Nu făceam mare scofală,

    Nici dacă ea se scula.

    Deci întins, de bună seamă

    Fără a mă ”deștepta”,

    Chibzuiam la ”osândeala”,

    Lenea de a suporta.

    Cu o grijă ”temătoare~

    Am privit, cruciș, spre ceas.

    N-arăta, ca prostul, ora,

    Ci doar patul… să îl las.

    ”Fără cifre? Merge aiurea”,

    Mi-am făcut curaj un pic,

    Căci și vitejia-i bună,

    Dacă faci. blând, ”ciocul mic”.

    Deci am scos Timpul din calcul,

    Neavând cum să-l măsor.

    Cugetam cam cum se taie

    Și-nălțimea cu-n cosor.

    Să rămână-atunci în viață

    Spațiul ”Bi”, decent, tăcut,

    Cu Lungimea și Lățimea,

    Ce fac patu-așa plăcut.

    Să mă-nalț-ridic nu-i bine,

    Căci îmi dau alții la cap,

    Sau dau singur de belele,

    Căci n-am Timp…gropi să le sap.

    Deci renunț la ”sus”, căci ”jos”-ul

    Ca o sabie atârnă,

    Iar căderea de pe ”cracă”,

    Se tot spune, nu-i prea bună.

  


  În umbra frumuseții

  
    În umbra frumuseții,

    În pragul dimineții,

    M-opresc ades din cale,

    Și îi ”admir”, cu jale.

    Sunt rătăciții sorții,

    Prieteni buni ai morții,

    Copii născuți să geamă,

    Hrăniți, de mici, cu teamă.

    Ei ziua-o văd ca noapte;

    Coșmaruri stau în fapte.

    Nevoia-i numai vrere,

    Secată de putere.

    Când vor ceva, sărmanii,

    Că ăștia-s ei, țăranii,

    Li se oferă-n ceață,

    Doar o fantomă-viață.

    O văd ca Luna-n unde,

    Și-ncearcă-n van a prinde,

    Lucirea dintre ape,

    Icnind, tot dând la sape.

    Pământul sec le-oferă

    O viață pur-mizeră,

    Iar seceta, când ”bate”,

    Potecă e, spre moarte.

    În umbra frumuseții,

    Din om, și nu a vieții,

    Se-adună vise stinse,

    Și ani, și plete ninse.

    O rugă, către ceruri,

    Se-nalță printre nouri

    De zmog și rea-voință,

    Ca palidă credință.

    S-au șubrezit în veacuri,

    Cu țări închise-n țarcuri,

    Când le-a impus, sub cruce,

    Golgote-vieți să urce.

    Născuți în umbra sorții,

    Ostateci blânzi ai morții,

    Bătrâni se sting în case,

    Cu piele doar, și oase.

    Când sunt flămânzi, și ruga,

    Se pierde-n van în strunga

    Cu miei visând la Paște...

    Să creadă?... Cin-mai poate?...

  


  În umbra

  
    În umbra tristeții, destinul e crunt.

    Când soarta se joacă, nimic nu e sfânt.

    Se pierde în oameni, se uită în flori.

    Un suflet iar geme, târât în vâltori.

    În umbra tăcerii, se-ascund suferinți.

    În ceruri de noapte, se pierd dragi părinți.

    Vecia-i o vorbă de timp neștiut.

    Doar noaptea veghează, la zborul trecut.

    În umbra minciunii, de-a fi ce nu ești,

    Iubirea e jertfa, ce-o simți și-o trăiești.

    În flăcări nestinse, de patime-țel,

    Se arde credința, și mila, la fel.

    În umbra uitării, vii suflete mor.

    Pe trupuri, prea goale, bujori ard de dor.

    Speranțe, ca vise, se sting până-n zori.

    E omul de vină? E-o șansă să mori?

    În umbra de cetini, pierdute-n neant,

    Se vede-o Lumină... Un loc e vacant.

    E crezul că poate, se poate ceva.

    E ultima șansă, de-a fi... altceva.

  


  Într-un Cer

  
    Într-un Cer, pe care, unii nu-l acceptă,

    Se-odihnea Speranța, palidă, ascetă.

    Adulată-n glie, de la mic la mare,

    Se-ntreba uimită: ”Chiar vor doar mâncare”?

    Îi vedea pe ”fugă”; ”oameni-buzunare”.

    Pețuiau doar bunul, vieții muritoare.

    O rugau în transă, să le dea ce vor:

    Bunuri cât mai multe... și-o făceau în cor.

    Rar, când, de vecernii, clopote plângeau,

    Prea puțini din oameni, Cerul îl slăveau.

    Ea le oferise, lor, celor puțini,

    Mult din Veșnicie, într-un veac cu spini.

    Răstigniți de lege, pe o cruce-casă,

    Își purtau coroana, de ciulini, aleasă.

    Trupuri fără nume, prin viață treceau.

    Undeva, în ele, suflete gemeau.

    Fără glas să strige la cei răi: ”Mișei”,

    O rugau să vină, iarăși printre ei.

    Dintr-un cer, pe care, ea-l iubea nespus,

    Mai zâmbea Speranța, palidă-n apus.

    O știam acolo, ca un dat divin,

    Și-i șopteam, din suflet: ”O, mai stai, căci vin!”

  


  Într-un fel, și toamna

  
    Într-un fel, și toamna-i bună:

    Te învață, ca să pierzi,

    Ce a fost frumos în vară:

    Flori, cu suflete-n culoare,

    Și copaci, cu ochii verzi.

    Într-un fel, ea ne iubește,

    Căci tot plânge pentru noi,

    Acceptând reproșul sincer,

    Ascunzându-se-n tăcerea,

    Zileleor pierdute-n ploi.

    Într-un fel, ea-i supărată,

    Că tot vrem, fără a da,

    Jefuind cu-nverșunare,

    Ce ea-n abundență are:

    ”Cornul” sfânt din poala sa.

    Într-un fel, ea-i resemnată,

    Că, oricum, suntem la fel;

    Nu ca ea, ca noi, ca fire,

    Înhămați la carul ”Adă”!

    Egoiști și plini de zel.

    Într-un fel, ea-i bucuroasă,

    Că iar poate oferii,

    Ca o mamă generoasă,

    Chiar esența vieții sale,

    Pentru dragii ei ”copii”.

  


  Întrebări

  
    Resemnați, cu lanțul

    greu de sărăcie

    atârnând de viață,

    cred în veșnicie.

    Moartea-i înspăimântă,

    dar tot cred în ea,

    și acceptă sincer,

    un obol să-i dea.

    Suflete atârnă;

    frunze-n pomul vieții.

    Poamele sunt rare

    în urgia pieții.

    Când e de vânzare,

    totul pe pământ,

    cine să mai creadă,

    că omu-i și sfânt?

    E prea trist că-n lume,

    bate viața-n dungă.

    Clopotul se zbate,

    încercând s-o strângă.

    Întrebări sunt multe;

    răspunsuri, de fel.

    Oare veșnicia

    suntem noi, nu El?

  


  Întristarea Nopții

  
    Vraja Nopții se destramă,

    Arsă-n zorii cruzi, de jar.

    Feeria de lumină

    O imploră în zadar:

    -O, mai stai! Ești minunată!

    Împreună suntem Rai.

    În contraste stă splendoarea.

    O, mai stai! Dar nu poți! Vai!

    Alungată cu iubire,

    De-un azur înlăcrimat,

    Ea se pierde în lumină.

    Soarele, ea l-a iertat.

    Cât ar vrea, ca împreună,

    Să rămân-o clipă doar.

    Luna să i-o dea ca soață,

    Stelele ca fiice-n dar.

    Cât ar da, să înfășoare

    Razele-n fuior de foc,

    Și-o cunună de safire,

    Lui să-i dea, să pună-n loc.

    Ce n-ar da, ca el, iubitul,

    Ce-o străpunge nemilos,

    Să rămână doar o seară,

    Doar cu ea, pe-un cer frumos.

    Ca o fiică urgisită

    De un tată mânios,

    Ea îl scuză înc-o dată,

    Și-l slăvește-n gând, pios.

    Știe că veni-va vremea,

    Când ea singură va fi.

    El va pierde-atunci, în noapte,

    Ultima lui clipă-zi.

    Negurile întristării,

    O cuprind de pe acum.

    Ca și omul, poate-poate,

    Va renaște-n ”cap de drum”.

    Cu speranța răstignită,

    De vii fulgere de foc,

    Se retrage-ntunecată,

    În Neantul-tată-loc.

  


  Iubirea-i mai presus de El?

  
    Te lasă purtată de voia-ți

    Ce vine din suflet, prin dor!

    Te-apleacă spre viața cernită

    Și roag-o să plece în zbor!

    E ziua în care și șoapta

    Se-aude ca tunet în zări,

    Iar norii, doar fi-vor năframa,

    Ce mângâie câmpul de flori.

    Rostește cuvântulce-ascunde

    Dorința de el și de El,

    Credința mai poate s-aștepte

    O rugă; nu-i totul la fel.

    Ascultă la trupul ce-ți cere

    Să dai, nu să iei, mai mereu,

    Și lasă simțirea să cadă,

    Azi jertfă iubirii... nu-i greu.

    Privește-n adâncul de noapte

    Din ochii-ți prea goi de tăceri.

    O flacără-n taină se zbate

    Sub rugul de cetini de veri.

    Renunță la iernile minții,

    Ce-n ghețuri iubirea ți-a prins,

    Și râzi iar în hohot de soare...

    Sărmanul, nicicând n-a fost nins.

    Tu ai mult mai multe, și viața,

    E-un cumul de tot ce nu e,

    Căci nimeni nu poate, Iubirea,

    S-o lege de-atom... dar ea... E.

    Te bucură azi de Lumina

    Ce urcă din tine spre Sfânt.

    E clipa în care, El, Domnul,

    Se simte-mplinit pe Pământ.

    Ești parte din El și din mine.

    Vă simt pe-amândoi, încleștați.

    Dar ție-ți ofer mult mai multe...

    Doar toți, noi vom fi minunați.

  


  Iubirea nebună

  
    Când timpul se răzbună, pe cei născuți în van,

    Iubirea nu-i o scuză; e seceră în lan.

    Cu voie, vinovată, sau fără-a ști de ce,

    S-a dovedit haină, în stare de orice.

    Prea rar împărtășită, s-a resemnat că-i rea,

    Și-a prefăcut osânda din suflet și mai grea.

    Prea des, doar ignorată, de-un el, sau de o ea,

    A fost indiferentă; lumină rece-n stea.

    Blazată, după clipe, trăite în extaz,

    S-a rătăcit prin lume, scăpată din zăgaz.

    S-a-mprăștiat aiurea, uitând esența ei,

    Și-a devenit banală, ca boala ce n-o vrei.

    În vorbe fără viață, înșiruite-n glas,

    Iubita și iubitul mai stau, dar doar un ceas.

    Răceala dintre clipe, iubire-a destrămat.

    Străini pivesc la ochiul de suflet, sfârtecat.

    Nu-i pasă, că în urmă, uitarea nu rămâne.

    Își ia tovarăș vântul și ielele nebune.

  


  ”Je sui Charly”

  
    -dreptul la literă și dreptate-

  

  
    Ora urii-ncrâncenate

    A sosit pentru francezi.

    Au lovit umoru-n fașă,

    Doi, sub flamurile verzi.

    Hăituiți apoi, ca lupii,

    Prin orașe și păduri,

    S-au oprit arabi-n satul

    Cu un nume lung de mări.

    Prin orașe, lumea-n transă,

    Strigă, țipă, cere, vrea.

    Ea, cu ”Charly” se confundă:

    Râsul, într-o viață grea.

    Alte atentate-n salbă

    Sânge-au revărsat pe străzi.

    Teroriști, rebeli, sau semeni,

    Sunt vânați, de zor, ca ”prăzi”.

    În vacarm și în tăcere,

    Într-o țară liberă,

    Se aude-o întrebare:

    -Am dreptul la ”Literă”?...

    Fără teamă, tu, ideea,

    S-o exprimi oricum, oricând.

    Să nu-ți tremure privirea

    Și, mut, să vorbești în gând.

    Să accepți însă și dreptul

    Celuilalt, la demn respect.

    Să nu îi jignești ”iubiții”,

    Gen părinți, crez și aspect.

    ”Je sui Charly” se aude,

    Ca revoltă înspre cer.

    Victime sunt oare cine?...

    Oamenii se nasc și pier.

    Vinovat e cel ce moare

    Cu o armă pusă-n mâini,

    Sau și cel care-n credință,

    A lovit și lupi, și câini.

    Urletul de-ngrijorare

    Dintre litere răzbate.

    Ca și unul, altul cere,

    Dreptul sfânt la cea ”Dreptate”.

  


  La drum

  
    -baladă-

  

  
    Bate toba-n draci

    Pe un drum de raci,

    Cu avans sporit,

    Cum s-a nimerit,

    Cu oameni pe ducă,

    Cam pe unde-apucă,

    Cu desagi în spate,

    Dar prea papă-lapte,

    Și cu minți alese,

    Bine prinse-n lese,

    Ca să meargă lin,

    Cu ulciorul plin,

    La unul ales,

    Și în pofte des,

    Bun de mai nimic,

    Dar pro fund amic,

    Cu altul de ”sus”,

    Cu alai adus,

    De pe nu știu unde,

    Învățat a ”tunde”

    Frunze dulci la câini,

    Dar cu patru mâini,

    Pregătit să sugă

    Și să dea o fugă,

    Peste tot, să ia,

    Că, doar nu să dea,

    Prea-pornit pe miere,

    Dar și plin de fiere,

    Cu glas de mârlan,

    Pofticios la ban,

    Cu zâmbet canin,

    De ifose plin,

    Subjugat de ură,

    Și-a băga în gură,

    Cu nas acvilin,

    Și ciocul deplin...

  

  
    Vezi, am deviat

    De la cel fârtat,

    Îndreptat spre bine,

    Ca un altul ”tine”,

    Ferm decis, să sape,

    Șanțuri, pe la spate,

    Ca să cadă mulți,

    Culți sau pre-inculți,

    Iar el să ajungă

    Slujitor de pungă,

    Ca să toarne-n ea

    Toată viața sa,

    Sau măcar o vreme,

    Lungăă, nu te teme,

    Că-i normal, la noi,

    Să fim candizi boi,

    Ce credem că toți

    Nu au firi de hoți,

    Și că omu-n sine

    E umplut de bine,

    Cu simțul dreptății

    Și al judecății,

    Cu năravuri ioc,

    Fără bot, sau cioc,

    Cu alese gusturi,

    Fără pic de mofturi,

    Deci, un om decent,

    Fără de accent,

    De străin de țara,

    Ce-o vede ca para

    Coaptă-n pârguială,

    Bună-n prăduială...

  

  
    M-am cam luat cu vorba,

    Da-n final ai ciorba

    Ce ne-o dă prin legi...

    Ce-ai ales... culegi...

    ,

  


  La o margine de viață

  
    La o margine de viață,

    pe un drum de câmp,

    se strecoară nevăzute,

    aripi reci de timp.

  

  
    Falduri străvezii de teamă,

    vineți se ridică-n lanț.

    Liniștea, strivită-n taină,

    zace-n umbra unui șanț.

  

  
    Glasurile mor zadarnic,

    sufocate de tăceri.

    Ochii-și cern lumina oarbă,

    pe un iris de păreri.

  

  
    În vârtej de fapte vrute,

    într-un râu de renunțări,

    se scufundă-ngălbenite,

    frunze-zile fără zări.

  

  
    Clocotesc, pe apucate,

    lacrimi strecurate-n an,

    răstignite în durerea,

    celor ce-au pierit în van.

  


  Lacul și pământul

  
    Tica-tac! Tica-tac!,

    Timpul curge peste lac.

    Oaca-oac! Oaca-oac!

    -Taci broscoiule!

    -Nu tac!

    Limpezi ape se streoară

    Ca un vis, printre coline,

    Și-intr-un lac, iubit de soartă,

    Se întind fără rușine.

    Luna-n falduri de lumină,

    Le îmbracă-n miez de noapte.

    Vii cristale înfioară,

    Liniștea, în calde șoapte.

    Val cu val, sărutul vieții,

    Se preschimbă-n undă lină,

    Ce mângâie-ncet pământul,

    Ce încearcă-n sân s-o țină.

    Ca fecioara răsfățată,

    Nu se lasă dintr-odată,

    Dar revine iar, și iară...

    E iubire; chiar ciudată.

  


  Lanuri în flăcări

  
    De departe, se vedeau,

    Lanuri arse-n soare.

    Fumu-ncet se zvârcolea,

    Ca un om ce moare.

    Ochii-nlăcrimați, pustii,

    Se loveau de zare.

    Vii speranțe, străvezii,

    Pierdea fiecare.

    Grâul se făcuse fain,

    Cum spunea Mardare.

    ”Avem pită din belșug,

    Și la pui mâncare”.

    Babele se închinau,

    Mestecând cuvinte.

    Cu amar alții-amiteau

    Dur de cele sfinte.

    Încântați de foc și fum,

    Mici copii de școală,

    Se mirau când îi vedeau

    Pe părinți în ”boală”.

    Seara s-a lăsat încet,

    Iar cu nepăsare.

    În apus, n-a mai zâmbit,

    Soarele la floare.

    Vălătucii plumburii

    Îi scurtau privirea.

    Nu plângea, căci nu putea...

    Focu-i e menirea.

    Oare ce s-ar întâmpla,

    Dac-ar fi de ghiață?

    Fumul nu ar exista...

    Dar, ce-ar fi de viață?

  


  “Laptate”

  
    Ne-am cam ars cu ciorba

    De legi morfolite,

    Prea-schimbate-n grabă

    Fiindcă-s ofilite.

    Ăsta-i și motivul

    Că-n iaurt suflăm

    Și cu apă pură,

    Des ne îmbătăm.

    Hăpăim cu poftă

    Gem-uri și ”laptate”

    Și, de caș la gură,

    Puțin ne desparte.

    Brânză, chiar topită,

    Nu prea facem noi.

    Confundăm adesea

    Vacile cu boi.

    Laptele din putini

    E acrit ca noi.

    Importând des altul,

    Ne-am ales cu voi.

    Ne-ngrășăm cu lapte

    Degresat în draci,

    Ce ajunge-n case

    Supă pentru raci.

    Știu, e și smântână

    Groasă de un cot,

    Dar de ea, cu poftă,

    Ne lingem pe bot.

    Batem munca-n piuă,

    Unt doar de-o ieși,

    Și scoatem salarii…

    De săpun, leșii.

    Frișca e aleasa

    Tortului colivă.

    E atât de bunăăăă…

    Pentru noi? Nocivă.

    Ne rămân iaurturi,

    Când nu sunt dosite.

    Bune sunt și ele,

    Ca zilele fripte.

    Papă-lapte suntem.

    Ciorbele ne-au ars.

    Ne cheamă la masă

    Cu-n duios: ”Zât!”…”Marș!”

  


  Leagănul

  
    Leagănul Soartei,

    agățat în lanțuri

    de Copacul Vieții,

    se mișcă între două clipe,

    înainte și înapoi,

    într-un ritm incert,

    voit, sau impus,

    în sus și în jos,

    și apoi în jos, tot mai jos,

    spre un final nedorit,

    sau un nou început,

    la fel, sau altfel,

    cu puterile tot mai secătuite

    de, și spre

    implacabilul

    sfârșit.

  


  Lemne pentru fum

  
    Vine vremea pentru toate;

    Și la fel ea trece.

    Într-o casă părăsită,

    Viața o petrece.

    Ceasul nu mai bate.

    Timpul a-nghețat.

    Vremea-n loc se zbate.

    Cine-i vinovat?

    Nemurirea zace,

    Ca și cum n-ar fi.

    Noaptea se oprește,

    Moartă-n colț de zi.

    Cucul nu mai cântă.

    Vremea i-a trecut.

    Ce-o face sărmanul,

    Singur și tăcut?

    Soarele răsare

    Printre norii zdreanță.

    Două coțofene

    Se iau iar în „clanță”.

    Ceasul nu mai bate.

    Toamna a trecut.

    Cu speranța-n clipe,

    Iarna a-nceput.

    Pasul, șovăielnic,

    Tremură pe drum.

    O bătrână cară,

    Lemne pentru fum.

    Sunt doar crengi uscate;

    S-or uda la iarnă.

    Vine-un ger sălbatec;

    Va-ncepe să geamă.

  


  Liniște!?

  
    -Liniște! Nu auziți

    Geamătul strivitei țări,

    Ce se ”stinge”-n timpul ”noi”

    Ca un stol, ce piere-n zări?

    -Liniște? Tăceți prea mult,

    Când ar trebui să cereți

    Dreptul sfânt pentru nepoți,

    La ”câmpii”, nu la ”pereți”.

    -Liniște! Voi numai vreți

    Zile îmbuibate ”azi”,

    Pregătind un viitor,

    Plin, de ”cioturi verzi”, din brazi.

    -Liniște? V-ați resemnat

    Că puțini vând iar prea mult,

    Dând, un Dumnezeu uitat,

    Pentru banii unui cult?

    Liniște! Nu vă-mbulziți

    La pomana ”Omului”,

    Că mai zace un țăran

    Trist la umbra ”Pomului”!

    Liniște? V-ați speriat,

    Că nu a murit de tot,

    Și c-atunci, când s-o trezii,

    Vă ia ”mierea” de la bot?

    -Liniște! Voi nu vedeți

    Cavalerii Focului,

    Ce Apocalipsa Lui,

    O prevăd azi Viului?

    -Liniște? S-a terminat

    Lupta surdă pentru ”mult”?

    -Liniște! Măcar acum

    Glasul Pruncului s-ascult.

  


  Liniștea

  
    Se-așterne liniștea, încet,

    Ca șoapta florilor ce mor,

    Ce tot mai speră, că-n apus,

    Vor mai vedea cocori în zbor.

  

  
    Se-așterne liniștea în jur,

    Ca umbra norilor ce pier,

    Convinși, se pare, ca și noi,

    Că nu mai sunt doriți de cer.

  

  
    Se stinge liniștea-n tăceri

    Pierdute-n tainic șopot,

    Când se aude, ca ”sfârșit”,

    Un vaiet lung, de clopot.

  


  Luna lui cuptor

  
    Cerul sa-nroșit de praf.

    N-a plouat de-o lună.

    Lumea tot bârfea prin sat,

    Făr-o vorbă bună.

    Vântu-abia mai adia,

    Plictisit de moarte.

    Fără nori, se cam juca:

    „Frigea pietre coapte”.

    Aerul se pârjolea,

    Singur el, pe sine,

    Iar văzduhul ce ardea,

    N-amintea de bine.

    Păsările, resemnate,

    Rar zburau în stol.

    Urmărind un pui de cioară,

    Doi copii dădeau ocol.

  


  Luna

  
    Nu începe ca Grivei

    să latrii la Lună.

    Cere-ți dreptul tău corect,

    o dată pe lună.

  

  
    Luna trece și Grivei

    urlă-n van la Lună,

    ca și tine, om uimit,

    chiar căzut din Lună.

  

  
    Anii trec și de lătrat

    fuge doar pisica.

    Ce e drept, nici din cerut,

    n-a ieșit nimica.

  

  
    El măcar a spus pe șleau

    ce-a avut cu Luna.

    Da-n „lătrat” de vorbe seci,

    trec și ani, nu luna.

  


  Marea și vântul

  
    Marea-n larg se pierde-n valuri.

    Cerul se scufundă-n ea.

    Orizontul e părerea,

    De a fi, și de a vrea.

    Cai sălbatici, coame albe,

    Din adâncuri răscolsc;

    Fluturând pe-ntinsul tainic,

    Chiar spre soare îndrăznesc.

    Vântul, ce le-nclină fruntea

    Tot spre mumă, în tăcere,

    Se-ncleștează-n lupta-joacă,

    Căci câștigă cel ce piere.

    Șiruri lungi, ca de paradă,

    El le poartă către mal,

    Și-ntr-un țărm stâncos le-aruncă...

    Stropii sar, când moare-un val.

    Altele sar să-l ajute

    Și să smulg-un bob și ele.

    Se răzbună pe pământul

    Dur, cu pietre reci, mișele.

    Mai departe-n golful amplu,

    Un război au câștigat;

    Mărunțit, cum le-a fost voia,

    În nisip s-au împăcat.

    Într-un dans de du-te-vino,

    Și de ia-mă-să- revii,

    Se-nțeleg iar de minune,

    Chiar și-n nopțile târzii.

    Slobod, vântul cel șăgalnic,

    Brusc amarnic, nesimțit,

    Le sfărâmă armonia,

    În furtună, istovit.

    Totul trece, totul vine,

    Ca într-un Sisif destin,

    Și în mii de mii milenii,

    Tot au rupt din mal puțin.

    Am simțit eteritatea,

    Cea trecută, în alt sens...

    Cu un iz de veșnicie,

    Mă privea adâncul dens.

    Ne-am născut în sânul mării

    Și tot ea va fi mormânt,

    Când, în albia secată,

    Vom pășii pe drumul sfânt.

    Ne-am născut cu marea-n suflet,

    Sau în ea, cum unii spun.

    Vom pierii, când apa toată,

    O va soarbe-o-un om ne-bun.

  


  Melodie

  
    Am nevoie de un înger!

    Nu sunt sfânt, dar nici diavol.

    Am nevoie de un înger!

    Sunt doar un biet om.

    Am nevoie de un înger,

    Drumul să-mi arate,

    Calea s-o deschidă!

    Doar de un înger.

    Nu cer mai mult.

    Cel mai mic,

    Cel mai trist.

    Doar un înger.

    Unul simplu,

    Resemnat,

    Sau plictisit.

    Un înger.

    Nu iubit,

    Chiar alungat,

    Poate,

    De mine odat.

    Dar un înger.

    Doar de un înger.

  


  Mi-e dor

  
    Mi-e dor de mult prea multe, de ce a fost și e.

    Mă ”roade” amintirea și mă întreb: ”De ce”?

    Mi-e dor de muții care, cu drag m-au strâns la sân,

    Și-n nopțile-nstelate, m-au răsfățat în fân.

    Mi-e dor de stânci semețe, ce-abisul îl sfidau,

    Și de păduri tăcute, ce-n taină se rugau.

    Mi-e dor și de izbucuri, ce susurau un cânt

    De libertate pură, purtat spre nori, de vânt.

    Mi-e dor de lacuri strânse, din lacrimi stoarse-n cer,

    Și din izvoare plânse, de fulgi de nea ce pier.

    Mi-e dor de plaiuri suple, în curbe de femei,

    Ce goale-n asfințituri, mă invitau la zei.

    Mi-e dor de orizonturi, schimbate pas cu pas,

    Ce-mi odihneau privirea, în obositul ceas.

    Mi-e dor de oameni care, cu munții viețuiau,

    Și-n simplitatea sfântă, largi Ceruri meritau.

    Mi-e dor și de prieteni, străini ce-am îndrăgit,

    Legați de-aceleași vise, în zori și-n asfințit.

    Mi-e dor de răsăritul, prelins din creste-n văi,

    Și-n flăcări de speranță, ne amintea de Căi.

    Mi-e or de nopți uimite, că le iubesc atât,

    Când numai oboseala, lor mă răpea, tăcut.

    Mi-e dor și de soție, și de copiii mici,

    Ce- n cortul-pat, ca îngeri, zâmbeau altor pitici.

    Mi-e dor de sentimentul, pe vârf, ce îl simțeam,

    Când, tandru, Infinitul, de poale îl trăgeam.

  


  Mofturoasa

  
    Moartea nu mi-a dat binețe

    Și-a trecut grăbită-n sus,

    Spre un alt vecin, pe care

    L-a luat pe-un drum, doar dus.

    Nu a zăbovit pe-acolo,

    Căci, prea mulți, trăgeau de ea;

    Erau vii bătrâni, ce-n lacrimi,

    Se rugau, de ea, să-i ia.

    Mofturoasă și ciufută,

    Cum îi șade bine ei,

    Le-a răspuns cam sfidătoare:

    -Ce, voi n-aveți Dumnezei?!...

    El să vă arate milă,

    Căci sunteți ca vai de voi.

    Să vă ia la El, în slavă.

    N-aveți loc, cinstiți, la noi.

    Eu adun ce se mai poate,

    Chiar de fac și treaba Lui.

    Doar pământu-l am sub mine.

    Eu, în Ceruri, nu mă sui.

    Când am vrut să-i zic o vorbă,

    Mi-a zâmbit cu înțeles:

    -Am un loc și pentru tine.

    Vine timpul de ”cules”.

    -Mă gândeam că am vre-o șansă

    Să mă iei cu tine-acum...

    -Ești ambiguu în credință.

    Risc ca să te scap pe drum.

  


  Natură de-”naturată”

  
    Dintr-un viu complex, ”deschis”

    Clipelor de fericire,

    Oamenii au ”construit”

    O ”nenorocire”.

    Îtr-un crâng cu tei înalți,

    Pură sănătate,

    Ei i-au smuls și-au răsădit

    Cioate sfârtecate.

    Pe un plai, tablou de vis,

    Caldă frumusețe,

    Boii-au ”desenat”, fideli,

    Arături-tristețe.

    Într-un munte de granit,

    Potecă spre nouri,

    Cârtițe, că oameni nu-s,

    Au scobit cavouri.

    Pe un lac sublim, întins,

    Hrană vie-n viață,

    Cai-putere-au năvălit

    În hoarde de piață.

    Prin izvoru-n șes ajuns,

    Șerpuind sub soare,

    Alți balauri au bătut

    Spre abis, cărare.

    Din natura plină ieri,

    Rai la omenire,

    Noi, umanii, am făcut

    Tristă amintire.

  


  Ne-au crescut ca fiii Tăi

  
    -părinții-

  

  
    Ne-au crescut ca fiii Tăi,

    Să nu rătăcim pe ”căi”,

    Și-n puținul ce-l trăim,

    Drumul ”drept” să îl găsim.

    Ne-au crescut ca fiii Tăi,

    Să iubim și buni și răi,

    Și-ntr-un crez de mulți negat,

    Te-au slăvit, nu Te-au uitat.

    Ne-au crescut ca fiii Tăi,

    Râu de munte printre văi,

    Ce nu rabdă închisoarea,

    Și-are-un dor: să vadă zarea.

    Ne-au crescut ca frații Lui,

    Să urâm ”fierea” din ”cui”

    Și în suflete, doar flori,

    Să sădim, nu întristări.

    Ne-au crescut ca frații Lui,

    Oameni simplii și sătui

    De minciuni pudrate-n bine,

    Goale în pahare pline.

    Ne-a crescut ca frații Lui,

    Ferm convinși că viața nu-i

    Doar o ”foame” de ”mai vreau”,

    Cu prea mulți, ce numai iau.

    Ne-au crescut ca frații Lui,

    Într-un sens adânc, de ”pui”,

    Ca să credem că, prin fii,

    Veșnicia poate fii.

  


  Ne isprăvit

  
    Liniștea se-ntinde-n zarea

    Adormită-n asfințit.

    Cerul, de un brâu de flăcări,

    De pământ e despărțit.

    Umbre lungi, croindu-și parcă

    Drum spre un tărâm pierdut,

    Spulberă lumina-n cale

    Și, cu ea, un azi trecut.

    Florile își culcă capul,

    Cu petale strânse-n coc.

    Frumusețea se destramă,

    Lăsând negurii un loc.

    Noaptea își întinde vraja

    Peste-un tot, cam otrăvit,

    De un om, pe care Cerul

    L-a lăsat ”ne-isprăvit”.

  


  Ne mințim

  
    Ne mințim că suntem

    ce am dorii să fim.

  

  
    Ne mințim că ajungem,

    când nici nu am plecat.

  

  
    Ne mințim că am fost,

    deși i-am părăsit pe toți.

  

  
    Ne mințim că iubim,

    negând ce-i frumos.

  

  
    Ne mințim că vom fi,

    îngropând azi un mâine.

  

  
    Ne mințim când cântăm,

    ce nu credem în vorbe.

  

  
    Ne mințim când sperăm

    și uităm să visăm.

  

  
    Ne mințim fără-a ști,

    că mințim, din păcate...

  


  Ne trezim?

  
    Tremurând pe treapta vieții,

    Un „Ceva” s-a-ncumetat

    Să ridice-n sus privirea...

    Și a luat ce i s-a dat.

    L-a-nceput, un suflet simplu,

    Cu iubire-mpodobit.,

    Mai apoi, o lume-ntreagă...

    De crescut și stăpânit.

    Tot mai mult în suflet ura

    Și disprețul de ce-i viu,

    Și-a înscăunat domnia...

    Ne trezim? Sau e târziu?

  


  Neliniște

  
    Tulburi gândurile curg;

    Torente de munte.

    Creste de idei se frâng;

    Cuvinte pierdute.

    Haosul domnește-n tot;

    Neguri de dorințe.

    Umbre fug din amintiri;

    Speranțe pierdute.

  

  
    Tace Timpul tot mai trist.

    Vântu-n vijelii se vaită.

    Resemnat, se cerne-n ceasuri

    Cerul, în cenuși de ceață.

    Negurile nepăsării,

    Răsfirate-n rătăciri,

    Împânzesc, în împăcare,

    Azi, trecutul de trăiri.

    Nimeni nu neagă neantul

    Nevăzut, necunoscut.

    Spulberă o stea lumina.

    Dorul dulce a durut.

    Ochii se deschid în noaptea

    Dinăuntru, dintre ei,

    Și nu văd, cum se prelinge,

    Lacrima, ce n-o mai vrei.

  


  Neputință

  
    Cerul pare supărat:

    Bombăne întruna.

    Vântul geme-năbușit.

    Ponosită-i Luna.

    Stele ce-apar, și pier,

    Ca în neființă.

    Umbre lungi, dreptul își cer.

    Prinse-n neputință.

    Oamenii se pierd pe drum,

    De nimic în stare.

    Câinii latră a alean,

    Un șir mic de care.

    În ilogica de timp,

    Spart, cu ore-n clipe,

    Mă ”trezesc” c-am ațipit

    În freamăt de ape.

    Ochii-s rătăciți în vis,

    Doritori să vadă.

    Mă îngroapă în culori,

    Curcubeu-n cadă.

    Cu voința fără sens,

    Soră-a neputinței,

    Mă tot pierd în focul dens,

    Fiu al ignoranței.

    Că nu pot, nu e nimic.

    Nu știu nici atâta.

    Nu îmi pasă că exist,

    Zburdă-n jur Urâta.

    În Vecia prinsă-n joc,

    Moartea nu-i stăpână.

    Fără noțiunea loc,

    Se țin strânsnde mână.

    Mă provoacă, să le strâng,

    Doar o dată-n brațe...

    Nu-nțeleg, dar ele plâng...

    Lacrimi curg pe fețe.

    Poate, ne-ar dori să fim,

    „Trăitori” în moarte,

    Să ne „simtă”-n ele vii...

    Pentru ... „mai departe”.

  


  Nimicuri în sine

  
    În Nimic, totul decurge

    Într-o logică incertă.

    Omul fraged se trezește

    Din materia inertă.

  

  
    Revoltat că nu e totul,

    Nici în viață, nici apoi,

    Se strecoară-n neființă,

    Murmurând mereu: ”Dar noi?”

  

  
    ”Noi?”, ca mine și ca tine,

    Sau ca preschimbare-n sine?...

    N-o să știm noi niciodată,

    Tăvălugul vine, vine.

  

  
    Cu un ”azi”, de renunțare

    Și un ”mâine” fără zare,

    Ne vom pierde-n resemnare,

    Ca ”Nimicuri” oarecare.

  


  Noapte de toamnă

  
    Plouă, cât cerul

    poate să țină,

    în noaptea în care

    ar fi lună plină.

    Șiroaie se scurg ,

    printre crengi răstignite

    de vântul amarnic,

    în valuri smintite.

    Copacii se-apleacă,

    gemând resemnați,

    cu crengile rupte,

    pe veci însemnați.

    Urgia se-abate

    în vuiet amar.

    O floare-și ofera

    azi viața în dar.

    Strivite cad lacrimi

    pe geamul orbit.

    Lumina e mută ;

    de mult s-a oprit.

    O frunză se zbate

    pe creangă în van .

    O alta, adio,

    își ia de la an.

    Un măr, răvășit,

    se-ndreaptă spre nor,

    cu crengi mânioase,

    ce-n rană îl dor.

    Petale de flori

    sclipesc printre stropi ;

    Strivite, se lasă

    purtate în gropi.

    Un câine, covrig,

    lâng-un pom, stă murat,

    De vechiul stăpân,

    și de viață, uitat.

    Un tunet se-abate

    din ceruri turbat.

    O voce se-aude;

    un glas de bărbat.

    Un zvâcnet și-i sus,

    prin baltă sărind .

    stăpânul îl vede ;

    așteaptă zâmbind.

    În ploaia șiroaie

    pe trupul plăpând,

    privește cățelul,

    din ochi lăcrimând.

    Un scâncet se-aude,

    și altul apoi .

    E glasul iubirii ...

    chiar singuri… sunt doi.

  


  Nu ”0ricum”

  
    Multiple, Căile Domnului,

    Duc peste tot, de ”oriunde”,

    Dar nu ”oricând”, și, mai ales,

    Nu ”oricum”.

    Fiecare, le poate alege,

    Sau să meargă la întâmplare,

    Căci un drum nu se termină,

    Doar continuă altfel.

    Niciodată nu poți să știi

    Dacă, cel mai scurt e Calea Dreaptă,

    Întrucât ea nu ține de pas, ci de suflet.

    Ea poate fi lină, ca excepție,

    Sau întortocheată, ca regulă.

    Nu este nici grea,

    Dar nici ușoară,

    Dar ea duce mereu ”mai departe”,

    Ca un drum cu sens unic,

    Fără înoarcere pe propriile urme,

    Cu posibilitatea de a depăși,

    Sau ajuta, pe cei eșuați pe drum.

    În milioane de clipe de iresponsabilitate

    Te poți abate ușor de la ea;

    Sau de ură, sau de invidie,sau...

    Atât de mulți sau...

    Te poți abate definitiv,

    Sau poți reveni la ea,

    De fapt o altă tot ea,

    Una din infinitele Căi Drepte,

    Specifice fiecărei persoane în parte,

    Pe care, în fiecare clipă a vieții,

    Oricând și de oriunde o poate apuca,

    Dar, din păcate, sau fericire, nu oricum.

  


  Nu-mi cere viață…

  
    Nu-mi cere viață, să-ți dau putere,

    Dar dacă vrei, mai am durere.

    Nu-mi spune-ntruna, că am o șansă,

    Când lumea zace, pierdută-n transă.

    Nu-mi cere ora, când clipa trece.

    Mai lasă-mi ziua, și noaptea rece.

    Nu-mi spune iarăși, că pot să sper,

    Când în lumină, și stelele pier.

    Nu-mi cere visul, să îl trăiesc,

    Când moare-n mine, când te privesc.

    Nu-mi spune vorbe, de numai bine,

    Și ele dor... de dor de tine.

  


  O idee, numai una…

  
    Peste Șirul de cuvinte,

    Cade-o umbră de-ndoială:

    O Idee-ncrâncenată,

    Bate toaca-n Nicovală.

    Vrea să le aducă-n forja

    Lucrurilor ”măsurate”,

    În Realitatea crudă,

    Fără Sensuri deformate.

    Poate-o face din Credință,

    C-au uitat, prea toți, de ea,

    Sau, cu-n dram de chibzuință,

    Ca s-aline lumea mea.

    O idee. Numai una,

    S-a găsit să ne îndrepte…

    Parcă nu ar știi că, omul,

    Vrea doar ”Turma” să ”accepte”…

  


  Oameni și fiare

  
    Într-o seară-n care Timpul s-a oprit,

    să mai stea cu mine, la pălăvrăgit,

    i-am cerut părerea, despre Om și Fiare,

    cele ce-l urăsc, încă din „născare”.

    -E o luptă totul. „Cel mai bun” câștigă.

    -Noțiunea-i vagă. Ceva-n mine strigă.

    -Uită „bunătatea”! Nu-i în „socoteală”.

    -Să-nțeleg atuncea, că nici mila nu-i

    Trecută pe lista fiarelor de spui?

    -E comună lipsa, nu și excedentul.

    Omul, ca și Fiara, îngrozesc prezentul.

    -Spui că nu diferă... Totuși Omul e

    Un „ceva” aparte, chiar de nu știu ce.

    -Nu cel ce distruge, cel mai mult, e primul.

    La noi nu contează, care este ritmul.

    -Dar inteligența? Spiritul de castă?

    -E instinct, căci singur, chiar ar fi năpastă.

    -Dar el râde-plânge și crează multe...

    -Cu sinceritate? Alte „coase”-ascute.

    -Nu numai distruge. Cel puțin nu toți.

    -Separă umanii. Să vedem de poți.

    -Nu-i putem ucide pe cei cu „belele”...

    -Fiarele ar face-o...

    -Dar am fi ca ele...

    -În „simțire” poate. Nu și în”dreptate”...

    M-a lăsat în „ceață”. Liberi oare-n moarte?

  


  Oamenii

  
    Oamenii s-au întâlnit,

    Să-și împartă țara.

    Că așa li s-a tot zis:

    „Mălăiață-i para”.

  

  
    Oamenii s-au repezit,

    Să-și îngroape țara.

    Că doar-doar s-or îndura,

    Cei străini, cu „para”.

  

  
    Oamenii s-au regrupat,

    Să mai sugă țara,

    Și în iarna de nevoi,

    S-au cam dat cu fiara.

  

  
    Oamenii s-au îmbulzit,

    Să învârtă țara.

    Doar pe deget, că din gură,

    Fac mai rău ca moara.

  

  
    Oamenii iar s-au decis,

    Să mai roadă-n țară,

    Îmbrăcați ca mielușei,

    Dar cu lupii-n horă.

  

  
    Oamenii n-au obosit,

    Să-și împroaște țara,

    Cu noroi fin,de import;

    În cenușă-i sora.

  

  
    Oamenii chiar s-au grăbit,

    Să slujeasc-o țară.

    Din păcate s-au certat,

    Și-au cam dat-o-n bară.

  

  
    Oamenii s-au răzgândit:

    Nu mai vor o țară.

    Continentul e mai larg.

    Și-au țipat: „Să moară!”

  


  Oglinzi

  
    Oglinzile își lasă iubirile departe...

    Sunt vii-n lumina zilei

    și moarte sunt în noapte.

    Atâtea au văzut...

    și-atâtea știu...

    dar tac, privind în gol,

    cu suflet nu de om, pustiu.

    Oricât ar vrea să-și schimbe soarta,

    lovite-s de uitare.

    Nu au un ”eu”,

    ca fiecare.

    Privesc mereu în zare,

    și nu mai plâng ce moare.

    Mereu străine-n umbre,

    se ”maimuțesc” la fapte.

    Ce-ar da să nu reflecte...

    Dar chiar de vrea, nu poate.

  


  Om și pom

  
    E sfârșit de an, și Pomul,

    Suferă, în ger, ca Omul.

    Unul geme-n rădăcini,

    Altul, trist, printre străini.

    Ce-i în trunchi și-n suflet știe

    Îngerii din Cer, sau Glie,

    Căci la frunze Pomu-i ”tras”,

    Iar Umanul proaspăt ”ras”.

    Unul, Cerul îl atinge.

    Altul, în pământ se stinge.

    Care? Cum? E întrebarea

    Ce se-aude pe cărarea

    Ce, din rădăcină, pleacă

    Și prin stele vrea să treacă,

    Căci acolo, undeva,

    Nu acum, poate cândva,

    Va găsi, din întâmplare,

    Un buchet, sau doar o floare,

    Rătăcită din Rai sfânt,

    Ieri căzut, spart, pe pământ.

    Obosiți să-l căutăm,

    Nu-l vedem, și renunțăm;

    Numai Pomul ne mai cheamă,

    Chiar și el, cuprins de teamă:

    -E aici! Veniți! V-aștept!

    Calea nu e drumul drept.

    Cu un fier și-un lemn, drept coadă,

    Omul dă în Pom, să vadă…

    Nu găsește-n ciot nimic…

    A probat doar că-i voinic…

    Ca un peștișor în bol,

    Se uită pierdut în gol,

    Căci a fost un ultim Pom,

    Ca și el, un ultim Om…

  


  Oprește-Te Doamne din drumu-Ți!

  
    Oprește-Te Doamne din drumu-Ți,

    Odată, pe maluri, la noi,

    Că Viața e-un fluviu, cu ochiuri,

    Ce Haos crează-n Nevoi!

    Nu vrem să ne ceri socoteală,

    Că rupem zăgazuri prea des.

    Prea tulburi, maturii, din tineri,

    Forțează finalul, spre șes.

    Privește! Reține, că poate,

    Cândva, Tu un Om iar vei face!

    Să ierți ne-voita greșeală!

    Să tai răutatea ce-i place!

    Minuni, dacă faci, nu Te-om crede,

    Că vrei, prin acestea, s-ajuți.

    Mai bine ia cruce și-ngroapă,

    Bătrânii, de soartă bătuți.

    Cu chipul Tău blând, printre semeni,

    Mai treci, zâmbitor, doar o dată.

    Găsi-vei, pesemne Iubirea,

    De Mamă, de Fiică, de Tată.

    Și-n pragu-nserării ce cade,

    Cu Moartea, destin fără vii,

    Oferăle-n dar Nemurirea...

    Nu-n Viață, ci-n fii... după fii!

  


  Pagini nescrise

  
    Răsfrânte, lumini înnegrite

    De umbre-n suspinele sorții,

    Lucesc, în fereastra deschisă,

    Pe pagina goală a cărții.

  

  
    Cuvintele pline de sensuri,

    S-au scurs în șuvoiul de lacrimi,

    Iar timpul a șters clipa vieții,

    Pe pagina goală a cărții.

  

  
    Idei, ce-ncropeau o ființă,

    Pierdută la marginea Porții,

    Se pierd într-o ceață grăbită,

    Pe pagina goală a cărții.

  

  
    E doar prima filă a vremii

    ”De-apoi”, sau ”din nou”, sau cum vreți.

    E ultima filă a cărții

    Ce-a fost... și-acum vrea să o ierți.

  


  Paradisul pierdut

  
    Într-un fel, am acceptat:

    Lumea nu e rea.

    Dacă oamenii n-ar fi,

    Nu ar fi nici grea.

    Ce să fac, că fără ei,

    Nu aș exista.

    Să-i accept ca fii de zei,

    Nu pot accepta.

    Mai cedez, că și ei sunt

    Născuți, sau creați,

    Alungați din Paradis,

    Uitați, renegați.

    Paradisul l-am pierdut;

    l-am distrus din greu,

    Și ne plângem că n-avem

    Șansă, mai mereu.

    Să-l vedem căzând din cer,

    Că suntem oameni,

    Și să-l ronțăim decent,

    Cu alte pomeni,

    Ne-am născut ca să murim,

    Chiar dacă ne doare,

    Căci altfel n-am avea loc,

    Între noi, sub soare.

  


  Părinți

  
    Timpu-n gânduri reci se zbate.

    Ora trece-ncet, mereu.

    Nesupuse, printre vise,

    Nopțile se-nșiră greu.

    În lumina rătăcirii,

    Ca o stea, ce cade-n gol,

    Amintirile aleargă...

    Păsări albe într-un stol.

    Alungate de durere,

    Și atunci, dar și apoi,

    Au păstrat în ele clipa,

    Când ce-i bun s-a scurs din noi.

    Am rămas cu răutatea

    Și cu vina de-a fi vii,

    Și-am urât nemernicia,

    Zilelor-noroi, pustii.

    Îi vedeam aievea-n casă,

    Cum zâmbeau și ne iubeau,

    Și cu ochii încă-n lacrimi,

    Regretau că nu trăiau.

  


  Pașii

  
    Pierdut în tihna cerului, golit de gânduri,

    Cu sufletul deschis, căderilor de stele,

    Mă încălzesc cu vraja, cuvintelor nespuse,

    Și strâng în ochi lumini, în joc de iele.

  

  
    Străin în lumea, ce străină-mi pare,

    Cu lacrima strivită, de-o rece răsuflare,

    Întorc azi ceasul, cu clipele pierdute,

    Și urc Golgota vieții, pe ultima cărare.

  

  
    Uitat în lumea, uitărilor deșarte,

    Cu mintea răvășită, de pașii veșniciei,

    Primesc cu zâmbet, de tainică mâhnire,

    Sfidarea zilei stinse, la marginea urgiei.

  


  Pată pe imașul țării

  
    -ironii amare-

  

  
    Într-o țară-ntr-un oraș,

    Poți să-i spui, pe drept, imaș,

    Animalele cu stare

    Au ”croit” o adunare.

    Tauri înfocați la vorbe,

    Roșii, sau albaștri-n ”ciorbe”,

    Braț la braț, pentru smântână,

    Ș-au dat, demni, copita-mână.

    Flendurind idei de bine,

    Pentru ei și pentru sine,

    Au prostit boii cei noi,

    Blânzi urmași cu ochii goi.

    Vacile,” îmbelșugate”

    Și în pofte și în lapte,

    Le-au poftit în ceata lor,

    Căci prea miroseau a dor.

    Oile, cam scurte-n minte,

    Dar cu un berbec în frunte,

    S-au lăsat convinse-n turmă,

    Să dea lâna pentru urnă.

    Porcii, cu șoriciul gros

    Și cu bunul simț cam ros,

    Au fost ridicați în slăvi…

    De Ignat, cu soațe-n tăvi.

    Țapii, învățați la bere,

    Ispășiți, când viața-o cere,

    Au primit căprițe-n dar,

    Ce, oricum, și-n case sar.

    Pe măgari i-au pus de pază,

    Căci aveau urechi de vază,

    Și făceau economii…

    Microfoane?.. Ironii.

    Măgărițele, și ele,

    Mândre bune de belele,

    S-au văzut, scurt promovate

    Secret-are, pe la spate.

    Mai pe vale, lângă lac,

    Să facă la toți pe plac,

    Gâsculițele ne bune

    Se ”dădeau” pe lângă lume.

    Rațele, mai păcătoase,

    Îmbuibate și cam grase,

    Se-”nvârteau”, printre picioare…

    Nu-i ce credeți, și ce pare.

    Un cocoș, zdrobit moral,

    Lâng-o blondă de portal,

    Povestea de o punguță…

    Cu doi bani? Nuuu… o căruță.

    Prin pre jur, cot-cot-ăcind,

    Galinee, rătăcind,

    Se plimbau din curte-n curte,

    Înghițind, orice, pe rupte.

    Un curcan negru și falnic,

    În purtare doar, cam jalnic,

    Se bătea în piept cu pumnul

    Că el dă în toți… cu tunul.

    Bibilica, mai sfioasă,

    Nicidecum devreme-acasă,

    Chicotea cu o surată

    Că-i, de toate, învățată.

    De pe margini, plini de zel,

    Câini și javre, de-orice fel,

    Mârâiau la orișicare,

    Ferm convinși de ce-s în stare.

    Iar cățelele, mai rele,

    Sincere, dar nu fidele,

    Se-ntindeau… în dorul leli,

    Pradă poftelor și pielii.

    Prin copaci, în gura mare,

    Aduse-n autocare,

    Zeci de păsări migratoare

    Odăiau Taurul-soare.

    Cârâiau verzi și uscate,

    C-aveau mințile ”plecate”,

    Și în sens de ”dacă nu-i”,

    Și de ”stă cam cum o pui”.

    Multe-ar fi de spus de ele,

    Căci sunt candide mișele,

    Ce spun tot ce au în gușă,

    Când, pe bani, ideea-i pusă.

    Dar… final de Adun oare.

    Bat copite din picioare.

    Rage și răcnește gloata.

    Pleacă to n ți. Rămâne pata…

  


  Patul, scaunul și ”ei”

  
    Nu am scris nimic de pat;

    Și doar ne suportă.

    Chiar când trândăvim, din greu,

    El nu se revoltă.

    Oropsit să zacă-n loc,

    Chiar de-i cu picioare,

    Geme doar, când ne trântim,

    Fără griji; și-l doare.

    Ne primește orișicând,

    Ziua, ca și noaptea.

    Nu ne ceartă că-l zdrobim,

    Și ne ține partea.

    Că ieri, scaunul, fudul,

    Că spetează are,

    L-a făcut molâu și gras;

    Chiar și prost îmi pare.

    -Dacă tu nu i-ai primii,

    Să se-ntindă-n tine,

    N-ar mai lenevi atât,

    Și ar sta pe mine.

    Și atunci,vor fi mai treji,

    Și mai drepți, aș spune,

    Chiar și-n sensul de corecți,

    Între ei, în lume.

    Masa, chiar s-a supărat,

    Că nu mai învață,

    Și că beau, pe tabla ei,

    Și în dos și-n față.

    Că e veche, nu-i păcat,

    Căci e înțeleaptă.

    Generații-a educat;

    Daia-i supărată.

    Dacă-ar sta, la ea, mai mult,

    Slove să slăvească,

    Eu i-aș suporta docil...

    Uită să citească.

    Tu ești vinovat de tot.

    Tolăniți în tine,

    Se zgâiesc la un ecran;

    Fără rost, vezi bine.

    Cum să scrie-ncătușați

    De grea trândăvie,

    Și, cu capul plin de somn,

    Ce să mai ”învie”?

    Că ideile le dorm,

    Sau că nu există,

    Sigur e din vina ta...

    Și-a ei... Ce-artistă?

    Canapeaua i-a stricat

    Și mai mult, se pare,

    Că se-ntind pe ea mereu...

    Doamne, ce oroare.

    Ai văzut-o chiar și tu;

    Camera-i alături.

    Și, mai nou, s-a apucat

    Să ne dea și sfaturi.

    Cum să ne-așezăm în jur,

    Ca de rugăciune,

    Că din șase, am rămas,

    Patru, vezi tu bine.

    Crucea-nseamnă mult la ei.

    Sau a fost odată.

    O prefera-acum pe ea,

    Ziulica toată.

    E o curv-o spun pe șleau.

    Te apucă sila.

    Va ajunge vai de ea.

    Te apucă mila.

  

  
    Mă gândeam la ce spunea...

    Canapeaua-i „bună”,

    Când o ai ”la casa ta”...

    Nu-n vecini... O glumă...

  


  Perdeaua

  
    Atârnă,ca zarea de norii pustii,

    Perdeaua,ca zborul de singur cocor,

    Și-și leagănă-alene speranța în vii,

    Străpunsă-n cătușele gri, de decor.

  

  
    Lumini se-nfiripă în falduri

    Și trec resemnatele veri,

    Adie o șoaptă și-n valuri,

    Se-nalță un arc de tăceri.

  

  
    E clipa cea mult așteptată,

    Dorință născută din chin.

    Se-ntinde spre geam și uimită,

    Ea strigă-n tăcere: ”O,vin”!

  

  
    Se zbate cu pieptu-i de aburi

    În geamul deschis de lumini,

    Și uită, țesută din goluri,

    Că floarea gingașă-i cu spini.

  

  
    Îmbracă în mantia-i albă,

    Petale în dulce suspin.

    Se frânge perdeaua cea dalbă,

    Străpunsă de spin și venin.

  

  
    ”Ce vin-am avut de-s pe moarte”?

    Se-ntreabă pierdută-n idei.

    Iar spinul ingrat îi răspunde:

    -Atârni.E de-ajuns. Ce mai vrei?.

  


  Piatra Craiului

  
    -Pentru Ioana, Crista și Victor-

  

  
    Nimb de nori se-arată-n creasta

    Pietrii-Craiului-n apus.

    Soarele îngenunchează,

    Ca un slujitor supus.

    Aur pur, pe stânci semețe,

    Se prelinge-n raze lungi.

    ”Spada Lumii” ne apare,

    Ca un simbol; să nu plângi.

    E căzută. Nu-i nimic.

    Pe pământ ea-i așezată.

    Nu spre Cer ea se ridică...

    Semn de pace-ndelungată.

    Ea le spune tuturor,

    C-are-n ”spate” un popor,

    Viu, viteaz, croit din codrii,

    Și cu sânge de izvor.

    Albul ei sfidează noaptea,

    Ca și Moartea neamului.

    E emblema veșniciei,

    Mândră-n fața Tatălui.

    ”Vânturile migratorii”

    Au lovit-o ne-ncetat.

    Au rămas sub steiuri urme:

    Grohotișul sfârtecat.

    Dacă fiecare stâncă,

    Doar un om ar însemna.

    Ne-am vedea străbunii roată,

    Ca mici zei, pe trup de nea.

    Lacrimile, printre pietre,

    Nu ar trece- ar zăbovi,

    Și ne-ar da să bem puterea,

    Demni în viață de a fi.

    Ea, cu turnurile-nalte,

    Ridicate din abis,

    Ne șoptește-ncrâncenată:

    ”Eu nu sunt numai un vis.

    Sprijiniți piciorul bine!

    E trecutul tot sub el.

    Nu vă negijați străbunii!

    Viitor, nu-i fără el”.

  

  
    Asscultam o rugăciune.

    Nu departe; la schit sfânt.

    Norii se-ntreceau în glume,

    Preschimbați în zmei, de vânt.

    Repezi, apele la poale,

    Se zbăteau printre pământ,

    Tot cerând o ”dreaptă Cale”,

    Ca și Viața, spre mormânt.

    Craiul le vedea pornirea,

    Dinspre El, spre Nesfârșit.

    Nu dorea să le întoarcă...

    Căci plecau spre-un Răsărit.

    Poate și-or întoarce fața,

    Lucitoare-n lacuri lungi,

    Și-n oglinda cea de taină,

    I-or șoptii: „Să nu ne plângi!

    Fiecare picătură

    Ia cu ea ceva din tine,

    Și va duce-n lumea largă,

    Voia ta: ”Fiți demni, ca mine!”

  


  Pragul

  
    Mă-ntrebam ca prostul,

    Cel proptit în gard,

    De ce mor în vorbe,

    Vii idei, ce ard.

  

  
    Cu capul cam mare,

    M-am lovit de prag.

    Stele, înverzite,

    Mi-au zâmbit cu drag.

  

  
    Dincolo, lumina,

    Se cam „subția”.

    Viața, ca pisica,

    Neagră îmi părea.

  

  
    Umbre, ca de foame,

    Reci se îmbulzeau;

    Ca năluci sprințare

    Goluri împingeau.

  

  
    „Parcă nu-i de tine!”

    Ceva îmi spunea.

    Iar cucuiul mare

    Iarăși mă durea.

  

  
    Resemnat, în pragul

    Sorții, m-am oprit.

    Mi-a șoptit cu milă:

    Rămâi! S-a sfârșit!

  


  Primul ghiocel

  
    Raze lungi, tremurătoare,

    Dintr-un soare pocăit,

    Se-odihnesc îmbietoare,

    Pe pământrul răscolit.

    Vântul toamnei, și-apoi gerul,

    L-au scurmat și l-au strivit.

    A rămas în el doar dorul,

    Ca un chin neistovit.

    Dor de o lumină caldă,

    Ca sărutul de iubit.

    Dragoste pentru o viață,

    Ce în el a încolțit.

    Sub zăpada cristalină,

    Fulger verde s-a ivit.

    Ca o suliță străpunge

    Crusta rece-n asfințit.

    Noaptea rece-a fost haină.

    Gerul aspru l-a hulit:

    -Ce vrei tu? Să zaci în tină!

    Ești un nimeni, osândit.

    -Am simțit în mine focul

    Cerului în răsărit.

    Eu cu neaua sunt prieten.

    N-o urăsc, că m-a strivit.

    -Capul alb, mai treacă-meargă...

    Verdele e cam pălit.

    Nu vrem să-ți ridici azi fruntea.

    Tu ești gliei hărăzit.

    -Eu mă plec atunci în fața

    Celui ce m-a vrut smerit.

    Clopoțel de neființă,

    Eu nu bat; cer n-am dorit.

    -În genunchi să stai străine,

    Ca orice neavenit!

    -Lacrimă voi fi atuncea,

    Pentru cei ce au pierit.

    -Ne acuzi pe noi, nebune,

    Că-n pământ i-am răstignit?

    -El e mama re-nvierii.

    Eu, vestesc un „răsărit„.

    Au tăcut apoi, și noaptea,

    Înspre zori s-a furișat.

    L-am găsit, de dimineață,

    Dar de viață-nfiripat.

    Se-nălța ușor din gheața

    Ce plângea un timp trecut.

    Ea-l lăsase s-o străpungă.

    S-a opus? Sau asta-a vrut?

    Oaze albe, de zăpadă,

    Reci, în cer se oglindeau.

    El zâmbea la toate-odată...

    Și mureau... și se topeau.

    Frații lui mai mici, pe care,

    Îi lăsase adormiți,

    Își ițeau căpșoare calde,

    Mototoi, abia treziți.

    Un buchet de mici cristale

    De lumini și viitor,

    Amintea, cu-a lui splendoare:

    -Voi mă vreți nemuritor...

  

  
    -

  


  Printre neamuri trece-un Prut

  
    Vremea trece-n așteptare...

    Crucea geme sub un cui...

    Neamul se îngroapă-n sine...

    Mila-i ici... Ba, uite nu-i...

  

  
    În răstimpul dintre fapte,

    Haosul ne ia tribut.

    Gândurile pier în șoapte.

    Ce n-a fost, nci n-a trecut.

  

  
    Lucrurile merg aiurea,

    Chiar exact cum s-a tot vrut.

    Toaca bate-n glasul ciorii.

    Printre neamuri trece-un Prut.

  


  Proverbe rătăcite…

  
    -pentru rătăciți

  

  
    Ziua fură, noaptea toacă,

    Cu râtul vârât în troacă,

    Și de bați obrazul prost,

    Te înjură, plini de ”rost”,

    Căci la gură sunt chiar ași,

    Și te-obligă să faci pași,

    Că-s băgați ca musca-n lapte,

    Ca să nu mai zic de fapte.

    Ciorba lor de te privește,

    Vezi ciolanu-n ea cum crește

    Și-i auzi cum demni se jură,

    Că nu-i rața prinsă-n gură,

    Și că porcul din coteț,

    Rătăcit e, nătăfleț,

    Iar de scoți o vorbă-două,

    Pun să-ți facă-o groapă nouă,

    Căci ei vrabia din mână,

    Lângă cioară pot s-o țină,

    Căci, cu ghiare lungi, măi frate,

    Oase roade cel ce poate,

    Iar năravul din născare,

    Leac are în bunăstare,

    Căci au pofte, dar n-au cuie,

    Și-atunci șunca-n pod o suie,

    Și cu frica de război,

    O cam șterg pe dinapoi,

    Iar cu pofta tare-n dinte,

    Se aruncă la plăcinte,

    Înainte, sau în lături,

    Că le place și în paturi

    Să se-ntindă, și, pe care,

    Le lungesc plini de răbdare,

    Tot așa cum spuza trag,

    Doar pe tarta lor cu drag,

    Căci de focuri ei n-au teamă,

    Când au frați în Iad de-o seamă,

    Căci nici dracul negru nu-i,

    Cum încerc la toți să spui,

    Că-mbrăcat în legi, de blegi,

    Chiar ca ”domn” poți să-l alegi.

    Când prea mulți pe punte trec,

    Cu cadouri, gen cal-grec,

    Și se fac fârtați cu cel

    Ce-are coarne ca și el,

    Scaraoțchi, Michiduță,

    Sarsailă, sau Mânuță…

    Am greșit? Mâna nu-i drac?

    Vai de mine, ce să-i fac?

    Cum pot oare să îi zic,

    Dacă nu ”fac ciocul mic”?

    Ce spuneți? Să ciugulesc

    Frimituri cât mai trăiesc,

    Căci apoi avea-voi tot…

    Deci, să nu-i pleznesc în bot?

  

  
    Nu-i păcat ce bagi în gură,

    Doar de-o faci fără măsură,

    Sau de scoți din ea minciuni,

    Chipurile, cert minuni,

    Dreptul pentru orișicine,

    Vrea să creadă în ”mai bine”,

    Undeva, cândva, oricum,

    Nu la capătul de drum,

    Căci nici Viața nu-i un test,

    Să te furișezi, pe șest,

    Spre o alta, luminoasă,

    Numai carne, nu osoasă,

    Cu plăceri chiar plămădită,

    Dar, în Veci, cred, adormită…

  


  Puiul de mesteacăn

  
    -Neștiuta vină-

  

  
    Pe o stâncă-nlănțuită,

    Pentru-o neștiută vină,

    O plăpândă”viață-verde”

    Se zbătea, ieșind din tină.

    Frunze-n freamăt de fecioare,

    Vii, în rochii de mirese,

    Aminteau cu-ncrâncenare,

    Că vor ”zboruri” și nu ”lese”.

    Trunchiul, îndrăznind spre ceruri,

    Cu speranță și mândrie,

    Sugera, că niciodată,

    Glia-n loc nu o să-l ție.

    În veșmânt de viață-moarte,

    Albu-n negru se piedea,

    Și, în chinurile zilei,

    Scoarța, în fâșii. cădea.

    -Să nu plângi azi pentru mine!

    Poate mâine. Vom vedea!

    Rădăcinile-mi țin bine...

    Cel puțin, așa credea.

  

  
    Vântul urgisit, de vară,

    După două luni de jar,

    Și-a ieșit din fire-n noapte,

    Și-uragan aduce iar.

    L-am găsit, de dimineață,

    Sfârtecat, cu-n vârf căzut.

    Multe crengi plângeau în tină...

    Am gemut când l-am văzut.

    Eram „trecător” prin viață,

    Ca mai toți cei fără rost.

    L-am „pansat” la răni, cu brișca...

    Doar un pic mai bine-a fost.

    Nu s-a plâns. Nici n-a zâmbit,

    Când i-am scos vre-o două cioate.

    -Te vei face iar frumos!...

    Frunz-au murmurat crispate:

    -Eu durerea ta o simt.

    Nu știu cum, căci nu se poate.

    Tu pe-a mea o înțelegi...

    Singur sunt, ca tine, frate.

    Nu îți cer să-nveți nimica.

    Cât nu mor, e bine.

    Cu răbdare-i reușii,

    Să mai speri ca mine.

    Poate nu voi fi la fel.

    Poate chiar mai falnic.

    Să nu plângi ce ai pierdut.

    Ceru-i mult mai darnic.

  

  
    L-am lăsat, pui zdrențuit,

    Pe o stâncă moartă.

    Nu l-am revăzut de-atunci.

    Cred, ca el, în soartă.

  


  Reproșul

  
    Mi s-a reproșat odată

    Că pe „porc” nu-l iert.

    Da-i „leguma” preferată;

    Nu în stat; în blid; da fiert.

  

  
    M-am găsit, din întâmplare,

    Sau voit, că-s aiurit,

    Cu-n „grăsan” plin de parale

    În cadastre prea vestit.

  

  
    -Iar pe câmpuri „nea cutare”?

    -Ia mai umblu la hotare,

    C-am „râmat”, ca fiecare,

    Pentru o tarla mai mare.

    -Ești modest, ca pui de zeu,

    Căci te chinuiești din greu

    Să tragi sfori, să sapi gropane,

    Pentru-aleșii cu „tur-bane”.

    -Ce să-i faci, e rostul meu

    Să mă-ngraș cu bani mereu.

  

  
    -Oamenii se plâng că ziua

    E cam lungă ca argat...

    -Dar sunt liberi s-o scurteze.

    Drumu-i slobod către sat.

  

  
    -Da, dar banii? Ce mai iau?

    Că și-așa le dai puțin.

    -Ei, de-i au îi beau pe toți

    Scumpă-i litra de pelin.

  

  
    -Dar așa, îi ți matale

    Îndesați în niscai oale

    Pe sub pat și prin cămară,

    Că doar e clar o scofală.

    -Parcă mi-ai citit în minte

    Și mă jur pe cele sfinte...

    ....

    L-am lăsat ca să cuvinte,

    Căci știam, c-oricum mă minte.

  


  Respectul

  
    Puffy a venit aseară

    Supărată foc.

    Se-mbătase-un porc pe stradă,

    De nu mai avea loc.

  

  
    Se zdropșea la toată lumea,

    Animale zic,

    Și îi lua pe toți la goană,

    Că era voinic.

  

  
    Înjura de boi și scroafe,

    Ca un porc sadea,

    Iar când Puffy îl mustrase,

    Chiar i-a zis „cățea”.

  

  
    M-am uitat uimit la „dânsa”

    Lung și circumspect...

    Nu e om, dar chiar dorește

    Dreptul la respect?

  


  Rex ”Actorul”

  
    ”Lipăia” greu slove

    Dintr-o carte rară.

    Nu-l credeam în stare.

    Cam chiulise-o vară.

    Litera bătrână

    Îl scotea din minți.

    Nu găsea cuvântul,

    Și lătra de sfinți.

    Azi așa, și mâine,

    Cam prin jur, pe-acolo,

    A-nțeles o strofă

    Și-o urla lung, solo.

    Se uita la mine,

    Cam de sus, măreț:

    -Ia de vezi amice

    Cât sunt de isteț!

    L-am lăsat o lună

    Să urle de zor.

    A făcut-o-ntruna.

    Acum e ”Actor”.

    Unii zic că-i ”teatru”,

    Ce-a ”jucat” în sat...

    Acum nu-i nu pe scenă,

    Ci ”mai sus”... în stat.

  


  Rex și primăvara

  
    Zorii s-au trezit de mult...

    Și mă mir: ”Nu-i iarnă”?

    -Primăvara e pe-aici...

    Rex-cățelu-o ”toarnă”.

    -Sigur ești, sau e un vis?

    E cam frig afară.

    -Mai așteaptă tu puțin!

    Te-oi trezii la vară.

    -Ghioceii i-am văzut.

    Sunt din cei de ghiață.

    -Ăi-au fost. Ăștia sunt noi.

    S-au schimbat la față.

    Și așa, cu chiu, cu vai,

    Și cu vorbe multe,

    M-a convins să sar din pat,

    Și să ies în curte.

    Soarele era cam sus,

    Zâmbind a dojană.

    -Vezi? Ți-am spus. E însăși ea.

    Nu-i a vremii toană.

    Mârâind, în sensul meu,

    ”Obosit” de iarnă,

    L-am privit chiorâș-chiorâș...

    -Și-acum vrei pomană?

    Doar din cap a dat, că ”Da”,

    Și-a zbughito-ndată,

    Căci, pe drum, încet veneau,

    O cățea și-o fată.

    Îi priveam cum se ”codesc”

    Și intrau în ”vorbă”.

    Insista, că ea chiar vrea

    Să ”se bage-n ciorbă”.

    Mă-ntrebam, dacă și eu,

    Am o șansă-două,

    Că ea se-nvârtea pe loc...

    ”Se făcea că plouă”.

    Nu vă spun ce sa-ntâmplat...

    Era primăvară.

    Rex s-a înfruptat din plin...

    La mine și-afară.

  


  Rugă

  
    -nu vrem mult-

  

  
    Nu Îți cerem, când murim,

    Să ne iei la Tine,

    Dar în Iad, ca să ne lași,

    Mult prea mult, nu-i bine.

    Nu Îți cerem, să ne ierți,

    Chiar pe toți, odată;

    Câte unul, da-n final,

    Să fim laolaltă.

    Nu Îți cerem, să ne-arăți,

    Cum e cu Vecia.

    Lasă-ne să o simțim;

    Poate e menirea.

    Nu Îți cerem, să ne iei,

    Când suntem perfecți.

    Uită-ne în lumea Ta,

    Pierduți printre drepți.

    Nu Îți cerem ce n-avem,

    Un „puțin” din toate,

    Dar, cu voie-am renunța,

    La puțin... din Moarte.

  


  Satul supărat

  
    Pierdut printre „morminte”,

    Ce case le numesc,

    Săteni-și „bagă viața”,

    Pe unde nimeresc.

    Treziți, de dimineață.

    De burta care geme,

    Se-ndreaptă-ncet spre crâșmă,

    Convinși „că ies în lume”.

    E iarnă iar, și ziua

    Se stinge scurt în seară.

    Pe câmp sticlește ghiața,

    Iar grâul stă să moară.

    Prea multe, în ogradă,

    Ori n-au, ori n-au ce face.

    Femeia ține casa.

    Bărbatul bea, și tace.

    Mahmuri, cu „capsa pusă”,

    Încep în silă ziua,

    Și-mbolnăviți de lene,

    Tot bat, cu apă, piua.

    Spre seară, supărarea,

    Se stinge cu „tărie”.

    Nevasta e iertată:

    „Hai ia și tu Mărie”!

    Târziu, când pe afară,

    Doar geru calea-aține,

    O umbră se strecoară,

    Spre un „pustiu de bine”.

  

  
    E oare vina Sorții,

    Că i-a adus în stare,

    Să ceară de la viață

    Doar „pofte” și mâncare?

  


  Se sting speranțe

  
    În zorii de zi,

    deschiși de ceruri pentru noi trăiri,

    sau aceleași, simple și triste,

    splendidele stele își ascund ființa

    în pâcla de lumini ale zilelor lungi

    și obositoare, inutile sufletului

    și minților opace la amintiri.

    Se sting singure și triste,

    și îndepărtate, ca speranțele,

    pe un cer înșelător,

    în mijlocul zilelor vieții,

    cu un soare înțelegător,

    cu lumina neagră, odihnitoare,

    tainică și complice

    la fanteziiile extreme,

    ale unor zile-nopți

    neânțelese și nesfârșite,

    în toleranța implacabilă a sfârșitului.

    Se sting speranțe,

    ca lumina nevăzută a stelelor,

    în calvarul de lumini al zilelor,

    într-un „Adio!” perpetuu,

    rostit la întâmplare.

  


  Seara pe lac

  
    Trestiile se-nfioară. Vântul le răsfiră-n joacă.

    Apa scurmă vag pământul. Sus, în sat, bate o toacă.

    Lacul se întinde tainic, ca un Cer pătruns de jale.

    Seara culcă trupul zilei. Stele vagi roiesc pe Cale.

    Dinspre Nord, spre Sud, se-ntinde o Lactee-n Infinit.

    Doar visarea o străbate, într-un sens nedefinit.

    În sclipiri de astre ”crude”, valuri mici se ”rățoiesc”.

    Vântul le provoacă-ntr-una; ca să fugă, nu-ndrăznesc.

    -Suteți mărunțele umbre, pe un luciu nefiresc,

    Ce vă ține-ncătușate, în conceptu-i bătrânesc.

    Voi, ca tinere crăiese, diademe-aveți în păr.

    Depărtarea vă sfidează. Dacă vreți, vă iau în zbor.

    În zadar săreau nebune, în mici stropi, reci, străvezii.

    Valul le făcea mărgele... sfere mici, dar parcă vii.

    -Ești un rău! Ne minți haine! N-ai putere să ne iei.

    Și... ești slab; o adiere... Sau, să credem că nu vrei?...

    Înțelept, ca cel ce-n viață, locuri multe a văzut,

    S-a oprit, să le explice, de ce ele au căzut.

    În vârtejuri controlate, el le-a ridicat puțin.

    Le-a lăsat apoi cu ”mama”... Cu al Lacului destin.

    -Voi sunteți un ”Tot”, și Totul, este-un ”El”, doar întregit.

    Tot așa, în lume, Omul, singur nu ar fi trăit. (Fără El, e rătăcit)

    În unire și credința, că ai tăi, cu tine sunt,

    Veți simți, mereu, că viața, este-un dar... sublim și sfânt.

  


  Singur el, singură ea

  
    Sus, pe cer, apare Luna,

    Dintr-un nor pierdut de vânt.

    Lacrimi de lumină, frânte,

    Plâng pe harfa lumi-un cânt.

    E durerea-Nsinguratei,

    Rătăcind printre străini.

    E tristețea Nevăzutei,

    Singure printre haini.

    Norul o încurcă-n note,

    Răsfirat, sau dens, nebun.

    Razele se pierd în șoapte...

    Pe Pământ piere-un străbun.

    A trăit „de azi pe mâine”,

    Ca mai toți cei urgisiți.

    I-au plecat copii din țară...

    De nepoți, n-a auzit.

    Slab, sub Luna-nsingurată,

    Și mai singur, el s-a „stins”.

    Semenii l-au dus la groapă...

    O vecină... chiar a plâns.

  


  Singurătate

  
    Ziua trece, ziua vine,

    Eu rămân, din nou, cu mine.

    Noaptea vine, noaptea trece,

    Singur sunt, și totu-i rece.

    Seara-n noapte-ncet se pierde.

    Negru-i tot ce a fost verde.

    Luna-i sus, pe cerul stins,

    Noru-i bocetul de plâns.

    Mă trezesc ca din senin...

    Poate plec... sau poate vin?

    Orele-s cu clipe sparte.

    Zac minute-n prag de moarte.

    Zorii sunt departe-n zori

    Sufletu-i străin de flori.

  


  Singurătatea cucului

  
    Cântă Cucul peste lac;

    Cântă-a veșnicie.

    Nu prea mult; poate puțin;

    Cât o fi, să fie.

  

  
    Oamenii nu-l înțeleg...

  

  
    Nu le duce dorul...

  

  
    Ei se-ngroapă în trăiri...

  

  
    Lui nu-i place corul...

  

  
    Liber, el le-arată calea,

    Sre un Cer minune.

  

  
    Ei tot vor, și vor nespus,

    Nimicuri s-adune.

  

  
    Sunt ca el, singuri de fapt.

    În fața durerii,

    Și a Celei, ce îi ia,

    În ”Raiul” tăcerii.

  


  Șoapta resemnată

  
    Șoapta-i resemnată:

    -Oare-am vrut să cred?

    Amintiri se-nșiră...

    -Cât mai pot să pierd?

    Gânduri, nerostite,

    Se sting în uitări.

    Cât ar vrea să rupă

    Lanțul de frustrări.

    -N-am putut. De vină-i

    Sigur Cel de Sus.

    Ne-a făcut asemeni.

    Ne-a uitat? S-a dus?

    Îndoiala-n sensuri,

    Ne-nțelese clar,

    I-a scurmat credința

    Într-o viață ”dar”.

    Scopurile-n sine,

    Transformate-n țel,

    L-au prins în vâltoarea

    ”Lupilor”, ca ”miel”.

    Pentru pofte-ncinse,

    Colții-a scos și el.

    Când urlii în turmă,

    Vrei să fii la fel.

    N-a putut să muște;

    Nu la fel ca ei.

    N-a mai prins din urmă

    Șansa de doi-lei.

    Șoapta-i resemnată:

    -Eu aș vrea să cred...

    E târziu acuma?

    Nu mai vreau s-o pierd...

    Cine s-o asculte?

    Cerul e închis.

    Pentru patimi arse,

    Doar ”jos” e deschis.

    Șoapta resemnată

    Cere-o șansă doar.

    Lumina se pierde...

    Toaca bate rar.

    ”Undeva”, regretul,

    A lăsat o urmă...

    Un ”ceva”, minuscul,

    A ieșit din turmă.

  


  Șoferul

  
    Drumul se întinde...

    Infinit, finit.

    Ne atrage-ntruna...

    Cântec de iubit.

  

  
    Codrii verzi, în lacrimi străvezii, de ploi,

    Drumul însoțește, înspre munții goi.

    Stâncile semețe, cu vârfuri în cer,

    Nu cer îndurare; crestele nu pier.

    Calea se abate pe margini de lac.

    Ochii din carlingă doar zâmbes, și tac.

    E șoferul nopții și al zilei lungi.

    Un Sisif pe drumuri... capăt nu atingi.

    Călători, pe care, ia-ndrăgit, sau nu,

    I-a purtat prin lume; poate-ai fost și tu.

    Calm și cu răbdare, tot, le-a arătat,

    Și, drept mulțumire, una l-a curtat.

    Poate numa-n glumă. Poate c-a simțit

    Sacrificiul tainic; poate l-a iubit.

  


  Speranța... în bine

  
    Mi-am pierdut ieri timpul, să-l învăț ceva.

    Îl durea de mine, cam pe undeva.

    -Băi Cioflică, cască ochii, să auzi ce-ți zic!

    Gura, de pomană, zău pe tine stric.

    Latrii, cam aiurea, de ai răgușit.

    Nu te da acuma, sincer și spășit.

    N-a trecut, aseară, nimeni pe la noi,

    Și-ai urlat cu Boby, ca măgar de soi.

    Ce-ți venii potaie, să te iei de Ea?

    E Stăpâna Nopții... Nu e ea cea rea.

    -Ești cam dus cu pluta! Nu ai priceput?

    De iubire-i vorba. E alt început.

    -Să-nțeleg că Doamna v-a-ndrăgit pe voi?

    Vai ce întâmplare! Doi căței... cam boi.

    -Râzi cât vrei străine! Stelele mijesc.

    Voi fi Craiul Lunei. Nu te mai slujesc.

    -Crezi că de mâncare vei primi de sus?...

    Și minute bune, i-am tot zis, și spus.

    Mă miram că tace, ca un blând supus.

    Ațipise javra, și dormea ca dus.

    Am rămas, ca tontul, să privesc la Lună.

    E oare speranța, în IUBIRE, bună?

  


  Speranțe răstignite

  
    Oamenii m-au întrebat:

    -Crezi în „toate-cele”?

    Le-am răspuns că m-am schimbat:

    -Nu mai car ulcele.

  

  
    M-au privit un pic ciudat:

    -În ce sens, măi Vere?

    -Vreau, ca popa din alt sat,

    Mălăiețe pere.

  

  
    -Ne cam iei peste picior...

    -Am pingele rupte.

    -Ești atunci sărman ca noi...

    -Buzunare supte.

  

  
    -Dacă cerem, vom primii?

    -Vorbe aurite.

    -De speranțe? Unde sunt?

    -Pe cruci, răstignite.

  


  Spirite încins-e( nu –te)

  
    Spiritele s-au încins.

    Pacea e pe ducă.

    Chiar la masă, un Cățel,

    S-a luat de Curcă:

    -Las-o baltă! Te-am văzut,

    Cârâind la bară.

    Procuroare la căței?

    Ptiu! Ești de ocară.

    -Ce să fac dacă ați luat

    Puiul de pe stradă.

    E minor și asta știi...

    Chiar ai chef de sfadă?

    -Era pricăjit, flămând,

    Făr-un țel în viață.

    Chiar am plâns când l-am halit...

    -Lacrimi de paiață.

    -Ia mai tacă-ți fleanca! Zău,

    Sunt văr cu Dulăul...

    -Cel ce dă iama-n găini?

    L-așteaptă bulăul.

    -Crezi că lupul tău orange

    Te scapă de noi?

    O să vezi tu ce te-așteaptă,

    Că sunteți cam boi.

  

  
    Și așa, pe îndelete,

    S-au certat vre-o oră.

    Mai apoi, s-au luat de gât...

    Îi zicea chiar „soră„.

  


  Steaua... de Crăciun

  
    „Steaua sus răsare...”

    E-nceput de cânt.

    În iarna de ghiață,

    Pământul e sfânt.

    Într-o iesle mică,

    Undeva, cândva,

    A-nceput „morala”,

    Să-nsemne ceva.

    Mulți n-au înțeles-o,

    Sau n-au vrut să vrea.

    În balanța sorții,

    Era mult prea grea.

    Binele, pe ducă,

    Cu Mila, la fel,

    Au găsit speranță

    Într-un prunc, în El.

  

  
    „Steaua sus răsare...”

    S-au mirat și ei.

    Glasu-i singuratic

    Se răstea la zei.

  

  
    Mai apoi, în oameni,

    Chiar de nu erau,

    A „lovit” cu pilde,

    Ce-n vorbe-nfloreau.

    Greu, ca orice lucru

    Bun, ce crește-n chin,

    A-ncolțit iubirea

    Într-un El divin.

    Au trecut milenii,

    Să vedem noi azi,

    Steaua cum răsare...

    Liberi... printre brazi.

    Să putem, copiii,

    Să-i creștem cu flori

    Răsădite-n suflet,

    Într-un veac, cu zori.

    Să putem, la mame,

    Să le spunem: „Mamă!”

    Și nu în uitare,

    Poza-n cruci... să geamă.

  


  Stele reci

  
    Stăpâne absolute ale nopții,

    Pierdute în vârtej de foc,

    Abisul îl străpung doar cu lumină,

    Căci dragoste, nu au de loc.

    Te-ai aștepta să fie calde, tandre,

    Cu inimi purpurii, de jar,

    Și să iubească viața ca vâltoare...

    Dar ele nu surâd măcar.

    În vidul negurilor, necuprinse

    De nici un gând, ci doar de vis,

    Se zbat în legi necunoscute firii...

    Greu de-nțeles; mai greu de scris.

  


  Strada

  
    Strada aleargă,

    Lungă,

    Peticită,

    Alungată de pietonii agresivi

    Și șoferii pierduți în caroserii afumate,

    Care o strivesc,

    Într-o teroare stridentă.

    Înjunghiată de țevi inutile,

    Sau utile,

    Sparte

    Dezinteresat,

    Sfârtecată de găuri, goale

    De răspunderi,

    Prăbușită în șanțuri

    De nepăsare,

    Se înconvoaie de durere.

    Legănată de adierea nopții,

    Se întinde și în curbe dulci,

    De femeie voluptoasă,

    Uitând,

    Pentru o clipă,

    Chinurile zilei.

    Clipește șăgalnic

    Din bălțile

    Ce răsfrâng în falduri,

    Licuricii stâlpilor alunecoși,

    Rarefiați de anii lungi,

    Trecuți peste ei,

    Și de privirile indiferente,

    Plictisite,

    Plecate, sau rătăcite aiurea.

    Printre umbrele pașilor pierduți,

    În șoapte și gânduri ascunse,

    În resentimente ofilite de nepăsare,

    Cuibărite în orașe de vise deșarte,

    Ca un destin implacabil,

    Același mereu,

    Și mereu tot aceeași,

    Strada aleargă,

    Obosită în noapte.

    M-am oprit ca să o văd,

    Printre unii, mai de o parte...

    Strada aleargă,

    Obosită,

    Departe, departe...

    Fără mine...

    Fără noi...

  


  Străina

  
    Mi-am luat Libertatea,

    De la colț de stradă,

    Oferită tainic,

    Mulți să nu o vadă.

    Era nemâncată,

    Palidă, firavă,

    Cu sclipiri de rouă,

    Să nu zic otravă.

    Nu știam prea bine

    Cum s-o îngrijesc,

    Ce să-I dau ca hrană,

    Cum s-o oblojesc.

    Cam pe încercate,

    Vorbe am găsit,

    Să-I insuflu dorul

    De-a fi-al ei iubit.

    Îmi râdeau, prieteni,

    În nas, deseori:

    -Ce să faci cu aia?

    -La ea te cobori?

    -Nu vezi cum arată?

    -Zici că-i din gunoi.

    -N-are nici lumină.

    -E cu ochii goi.

    Le dădeam dreptate,

    Ca să-i liniștesc:

    -Am și eu o toană,

    Ce vreți, nu cerșesc.

    Scriu și eu de viață,

    C-am muncit din greu,

    Stând la rând, ca tontul,

    Nu de capul meu.

    -Unde-o să te ducă?

    Mult prea multe pierzi

    Refuzând, în vorbe,

    Să crezi ce nu vezi.

    Erau sfaturi bune,

    Dar și azi mă joc

    Cu ea, plin de grijă,

    Singur lângă foc.

    Flacăra trăirii

    Arde-n Libertate.

    Jarul pasiunii

    Încălzește-n noapte.

    Umbre benevole

    Hărțuiesc lumina.

    Riscă să o șteargă,

    N-acceptând Străina.

  


  Tabloul Tăcerii

  
    Am vrut să pictez, ieri, Tăcerea.

    Culorile se-mpotriveau.

    Eu o simțeam acută-n mine...

    Cuvinte-n gând se spovedeau.

    Doar negrul îmi zburda prin față,

    Și-mi sugera esența ei.

    Nu-l întindeam din rea-voință...

    Iubeam tăcerea printre-ai mei.

    La sânul ei, ea ține Lumea,

    Cu Început și cu Sfârșit,

    Și pretutindeni, ea-i stăpână...

    Acceptă tot, chiar de-i greșit.

    Tabloul gol, lângă perete,

    În albu-i pur, părea plăpând.

    Penelul se-odihnea-n tăcere...

    Și l-am pictat așa, zăcând.

    Priveam odihna celui care,

    Orice să facă, chiar putea,

    Și-am pus în juru-i doar Lumină...

    Tăcerea-n jur, mă răsplătea.

  


  Tăcerea patrie

  
    Plătim acum, îndurerați,

    Un preț, cu mult prea mare,

    Pentru tăcerea de copii,

    Pierduți, pe drum de care.

    Când am tăcut, nu ne-am gândit,

    Că va veni o vreme,

    Când vom plăti și pentru ea:

    Tăcerea care geme.

    Strivită-n ore, care plâng

    În ochii stinși de lacrimi,

    Ea ne-a primit la sânul ei,

    Tăcută-n noi, și-n datini.

    Lungi secole ea a tăcut,

    Strivită greu de fapte,

    Dar i-a-nfruntat pe cei turbați

    Cu casa-n șa, și-n spate.

    Cu râul brâu, pe trup de munți,

    Și-n codrii de veșmânt crăiesc,

    Ea n-a plecat, și n-a murit...

    Dar azi... uitările-o strivesc.

  


  Timpurile se-nfrățesc

  
    Timpurile se-nfrățesc:

    Cel de ”Ieri”, cu ”Mâine”.

    Se răzbnă clar pe ”Azi”...

    Pentru ce? O pâine?

    O bătrână, din ”Trecut”,

    N-a dorit un ”Mâine”.

    S-a rugat mereu, la El,

    ”Azi”, să-i dea o pâine.

    -Eu ce sunt? țipă strident

    ”Mâine”-fără-moarte.

    O aștept cu pâine eu,

    Altfel pier în noapte.

    Dacă eu nu mai exist,

    Totul e aiurea.

    ”Azi”, nu e decât „un pic”.

    Tu, ”Trecut”, ești „firea”.

    Hai să ne-nfrățim pe veci!

    ”Azi”, să nu mai fie!

    Nimeni nu va mai muri...

    Tu mi-i dai, drept, mie.

    Tu vei fi al meu trecut,

    Fără ”Azi”, nebunul.

    Începutul, în Sfârșit,

    Fi-va „Azi” doar unul.

    Speriat de ce a spus,

    Singur, el, ca prostul,

    A tăcut, recunoscând,

    Că doar „Azi” e totul.

  


  Tot degeaba

  
    -Ce contează... mi-a răspuns

    Boby astă-seară.

    Îl certasem c-a plecat

    Dup-o „căpioară”.

    Îl lăsasem să păzească

    Curtea și avutul

    Ce-l căram în buzunare,

    Și-l bătea doar vântul.

    -Cum adică, măi Grivei?

    L-am jignit cu-n „nume”.

    Nu-i plăcea să îl numesc

    „Pămpălău”, pe bune.

    Nu contează ce păzești.

    Doar ideea-i sfântă.

    Trebuia să stai aici,

    Nu să pleci la „nuntă”.

    -Nu s-a întâmplat nimic.

    Rex a stat de strajă.

    -Dar îl știi de derbedeu;

    A plecat la „plajă”.

    -Dar ceilalți? Să nu îmi zici

    Că n-au stat pe-acasă.

    -Hămesiți, ca vai de ei,

    Umblau după „masă”.

    -Dar atunci... cumva, și eu,

    Pare că-s de vină...

    -Și regreți că ai plecat?

    -Nuu! C-a fost divină.

    De morală ce să zic?

    Eee... că nu-i nimica.

    „Pofta” e pe primul loc,

    Și apoi „păpica”.

  


  Trăirea

  
    Din iubiri se nasc păcate.

    Vii iubiri se nasc și mor.

    Ura nu stă prea departe;

    Pentru multe-i trist decor.

    Limita-i un Timp subțire,

    Prins cu vorbe de alint,

    De un suflet, care cere

    Numai sensuri ce nu mint.

    Mințile-s încătușate,

    Pentru-o vreme, doar de-un chip.

    Restul vieții se discerne

    Vag și doar atunci când țip.

    Eu la ea, sau ea la mine?

    De plăcere, sau dureri?

    E-ntrebarea fără noimă,

    Când realu-i din păreri,

    Iluzoria fantasmă,

    Des născută fără-a ști,

    Umple sufletul cu vise

    Și trăiri aproape vii.

    Focul pasiunii arde

    Rațiunea-n timp real.

    Mintea nu mai ia decizii;

    Un tsunami-i simplul val.

    Ce-i în jur nu mai contează;

    Lumea-i răul necesar.

    Ca-ntr-o luptă nevăzută,

    Ea-i mereu, crud adversar.

    Ignorare indulgentă,

    Cu refuzul de a ști,

    Sau contează doar trăirea,

    Vie-n în focul pentru vii?...

  


  Tristă toamnă

  
    Într-un freamăt de nevoi,

    Și de griji aprinse,

    Toamna varsă umbre lungi,

    Peste case ”stinse”.

    Școala a-nceput din nou;

    Altă cheltuială.

    În hambare bate vântul;

    Porcii dau în boală.

    Câmpul roade n-a prea dat,

    Într-o vară seacă.

    Norii nu s-au îndurat,

    Să mai plâng-oleacă.

    Două luni, sau și mai mult,

    Arșița ne bună,

    A scos lumea iar din minți;

    Și așa nebună.

    Iarna cruntă va veni,

    Fără a se teme.

    Tremură, doar de-o vedea,

    Stive lungi de lemne.

    Banii s-au împuținat,

    C-au fost ”într-o doară”.

    Oare ăsta e destin,

    Sau blestem de țară?...

  


  Tristețea asfințitului

  
    Câmpu-și pierde lent culoarea.

    Palid, se prelinge-n gol.

    Nesfârșitul îl înghite.

    Sus, pe cer, piere un stol.

    Șterse umbre-n depărtare,

    Clar uitate de destin,,

    Se închid în întristare,

    Și în neguri. Crunt destin.

    Plumburiu, cerul se surpă

    Undeva, în hăul „Hai”!

    Lacrimi nevăzute strigă:

    „Nu pleca, te rog, mai stai”!

    În eternă resemnare,

    Stelele se-aprind și pier.

    Prea puțini le plâng menirea:

    Flori plăpâde-n negrul ger.

    Spațiu-ndepărtat, cu vină,

    Se răsfață-n curbe lungi.

    Înfrățite-n disperare,

    Flamuri de lumini se frâng.

  


  Tu, Ființă

  
    Tristețea te-nfioară:

    „Iubirea nu-i la fel”.

    Ieri alergai o fată,

    Azi îl cinstești pe El.

    Cu sufletul sălbatec,

    De tinerețe ros,

    Cereai iubiri „în parte”,

    Și le dădeai „en gross”.

    Iubeai, cu nonșalanță,

    Orice, și cam oricând...

    Că tot, era „spoială”,

    Acum te duce-un gând.

    Iubirile frugale,

    Doar pofte de ”mai vreau”,

    Se-mprăștiau ca fumul,

    Dovadă de cereau.

    Le-ai părăsit în grabă,

    Convins că-s fără rost,

    Dar ai ajuns azi singur...

    Poți spune chiar, un „fost”.

    Ce-nseamnă asta, poate,

    Nimicul o să-ți spună.

    Te-ntrebi acum, cu fața

    Spre Cale: Oare-i bună”?

    E remușcarea oare,

    Sau numai neputința?

    Să-ți dăm crezare totuși.

    Și tu ești... o Ființă.

  


  Ultima frunză

  
    Liniștea lacustră,

    Foșnetul îl frânge.

    Timpul nu se-oprește;

    Fără voie curge.

    Toamna-i pe sfârșite.

    Un mesteacăn plânge;

    Șiroaie de lacrimi

    Pe-un covor de sânge.

    Străvezie-n faptă,

    Lumina-i curbată,

    Pe un trunchi, ce albul,

    Lângă doliu poartă.

    Pete de-ntristare

    Chipul îi pătează,

    Într-o lume-n care,

    Moartea este trează.

    Cruntă, în tăcere,

    Îi vegheaz-o frunză.

    A rămas doar una;

    Vântu-o bate-n dungă.

    Jalea nu se-aude,

    Dar se vede-n ea;

    De-a zbura speranța-i,

    Nu de a cădea.

    Cerul n-o primește;

    Nu i-a fost sortit.

    E mormântul simplu,

    Nu cavou boltit.

    Noapte își așterne

    Umbra-ntre lumini.

    Urlă-a ”despărțire”,

    Câinele-n vecini...

  


  Ultimii cocori

  
    Păsări violete țes umbre-n

    Lumină.

    Calea de viață se pierde

    De tină.

    Toamna târzie își iese

    Din rol;

    Trece și-mparte la oameni

    Un gol.

    Vârful de lance își pierde

    Tăișul.

    Geme lung piatra c-o doare

    Suișul.

    Nori se strecoară pe creste

    Spre poartă.

    Curge scânteia de viață

    În șoaptă.

    Zarea înghite cocori

    Nesătulă.

    Prin sate roiește o lume

    Fudulă.

    Cerul permite la unii

    Să zboare.

    Alții îngroapă alt Icar

    În soare.

    Timpul se țese cu fir

    De cocori.

    Zilele-s pânze albite-n culori.

    Mantia vieții se-ntinde

    Cernită.

    Bruma sfâșie o floare

    Iubită.

    Apa e gheață acidă

    De foc.

    Dangătul clipei e muzica-n

    Joc…

  


  Ultimul nor

  
    Din văzduhul întristat,

    Doar un nor mai plânge.

    Soarele, cam supărat,

    Raze-n el își frânge.

    Lungi săgeți, de jar și foc,

    Îl străpung de-odată,

    Și-n corola de lumini,

    Norul viu se-arată.

    Vîntul îi răsfiră fața

    În acoduri pale.

    Animale și ființe,

    Se tot nasc, cu jale.

    Ochiul le percepe-n seară,

    Noi pe Sfânta-Cale,

    Și doar lacrima o varsă

    Când se scurg, ca vis, la vale.

  

  
    Pe Pământ, în ploaia fină,

    Printre stropi de aur,

    Un copil se joacă-n tină

    Cu un pui de graur.

    Nu și-a ridicat privirea...

    Cerul e prea sus.

    Foamea-l macină aicea...

    N-am nimic de spus.

  


  Umbră de stol

  
    Gongul vieții bate

    rece, fără milă.

    Actul a-nceput,

    cu un fel de silă.

    Piesa e anostă:

    ”Mănânci să trăiești”,

    și-ntre două clipe,

    poți să mai iubești.

    Gongul bate iară.

    Tinertețea-i dusă.

    Vine apogeul,

    cu coasa la ușă.

    În final, cu trâmbe,

    și-n cântece șterse,

    pomenirea-i fadă,

    da-n cuvinte-alese.

    Lauda e strâmbă,

    că sună a gol,

    și ea te alină

    ca umbra de stol.

  


  Umbra

  
    Ce poate fi mai odihnitor,

    și mai liniștitor,

    ca o Umbră.

    Ce poate fi mai pur,

    și mai nevinovat,

    ca o Umbră.

    Ea nu poate fi murdară, sau urâtă,

    sau mincinoasă, sau arogantă,

    sau... orice vreți voi

    să nu existe în om.

    Chiar dacă ea se mișcă

    cum vrea stăpânul ei,

    ea nu este agresivă,

    nici fizic, nici în limbaj,

    și nu, nu lovește, când el dă,

    ci doar mângâie o altă umbră căzută,

    cu înțelegere și iubire... poate,

    căci nimeni nu știe ce poate ea,

    în lumea ei aparte,

    cea a ”creațiilor” uniculuie ei Dumnezeu,

    LUMINA.

  


  Un biet țăran

  
    Supărat, cu sapa crudă,

    Încărcată de dureri,

    El izbea pământu-n ciudă,

    Ca și-n alte primăveri.

    Fierul se-nfrupta în voie

    Din țărâna stoarsă-n van,

    Ce gemea, și-și da obolul,

    Tot mai mic, an după an.

    Lacrimile neputinței

    I-au secat în ochii de mult.

    Glia le-a-nghițit hapsână,

    Chiar de ea, e a lui cult.

    A iubit-o ca pe-o fiică,

    Și doar ei s-a ”dăruit”.

    Sângele-n sudoarea scursă,

    I-a-nfrățit în asfințit.

    Fără șansă-n lanțuri, soarta,

    L-a legat prea crunt de ea.

    Mulți i-au spus să rupă zaua.

    N-a-ncercat. Nu asta vrea.

    Răbdător, cum numai Domnul,

    Ar iubi ce ar certa,

    Mângâia pământu-n taină...

    Și-l ruga... și îl ierta...

  


  Un crâmpei de viață

  
    Un crâmpei de viață

    M-a oprit pe vale

    Și m-a întrebat:

    -Ăsta-i Drum, sau Cale?

  

  
    I-am răspuns că... poate...

    Sunt mai rău cu el.

    L-am „bătut” adesea

    Și nu știu de fel.

  

  
    M-a privit cu milă,

    Chiar îndurerat.

    -Ai pierdut prea multe!

    Nu a insistat.

  

  
    Aștepta, se vede,

    Să-l ajut puțin.

    Un „ceva”, în mine,

    „Suna” a suspin.

  

  
    Am rămas alături;

    Încă n-a plecat,

    Că mai am, se pare,

    Multe de-nvățat.

  


  Un cuc năuc

  
    S-a-ntâmplat să stau, pe seară,

    Cu Tristețea la taifas.

    Cucul m-a văzut, șiretul,

    Și-mi cânta de bun-rămas.

    Eu puneam o întrebare

    Și-așteptam s-aud un „ba”.

    El îmi răspundea nebunul

    Cu un „cu” și-un „cu”, ca „da”.

    -Să rămân doar cu speranța?

    -„Cu”, striga el de acord.

    -Asta-i spus-o și-astă vară.

    Chiar tu crezi că sunt nărod?

    -„Cu” cine te-aduni, te-asemeni,

    Cu-vântă el înciudat.

    Cu-răță-ți veșmântul suflet,

    Cu-vios și vinovat.

    -Cu-rioasă ți-e purtarea,

    Cu obidă l-am punctat.

    Cu-cu-veaua-i supărată;

    Cu-ibul iar i l-ai stricat.

    -Eu la ea mă duc odată.

    Tu te vezi cu ei mereu.

    Vorba mea nu-i amăgire.

    Cu-mpătat sunt și la greu.

    Cu răbdare libertatea

    Eu mi-o apăr, alungat.

    Tu te bagi în lațuri singur,

    Obosit și resemnat.

    Cu cu-vinte goale-n fapte

    Sunt de-acord că și eu cânt.

    Dar ca Cerul și Pământul,

    Eu nu am nimic mai sfânt.

    Pe când tu, sau voi, sau ceilalți,

    Vă rugați la „Tot-mai mult”,

    Și din „Orișice-aiurea”,

    V-ați făcut pe veci un cult.

  

  
    M-a cam enervat nebunul,

    Ce zbura spre nuc năuc.

    C-altfel cum putea să fie

    Un urât ca el, un Cuc?

  


  Un Sentiment

  
    Astăzi mi-a ”murit” un ”gând”

    Ne-născut pentru ”vorbire”.

    A rămas un Sentiment...

    Vreau să cred că... de iubire.

  

  
    Mult m-am chinuit, să aflu,

    Ce a fost și ce a vrut.

    L-am pierdut mult prea devreme...

    Sau, așa mi s-a părut.

  

  
    Căci lăsase-o urmă vagă,

    Undeva, în mintea mea,

    Și-n zadar forțam trecutul...

    Doar o ”pâclă” se vedea.

  

  
    Resemnat, cu ochi-n lacimi,

    Fără-a ști de de ce, și cum,

    Am rostit un ”Doamne-iartă”!...

    Dragi părinți... capăt de drum.

  


  Vai de boi

  
    -pseudo baladă-

  

  
    Pe-o gură de...”Vai!”

    De-o numesc, e bai,

    Pe plaiuri domoale,

    Fără animale,

    Se tot coborau,

    Dacă nu urcau,

    Trei turme de ”ei”,

    Trepăduși miș-ei,

    Cu măgari cu state

    Și-alte urechiate,

    Dar nu prea departe

    De regnul aparte,

    Deci, se tot mișcau

    Și vorba-o frecau

    În gura lor largă,

    Cu iz greu, de targă,

    Așadar cuvinte,

    Fără dram de minte,

    Aruncau în joc,

    Căci, doar n-o fi foc,

    Cu încrâncenare,

    Fără întrebare,

    Cu obidă fină,

    Dar de ură plină...

  

  
    Și-au ajuns la noi,

    Cu poftele-n toi,

    Și-au făcut din țară,

    Un fel de papară,

    Omletă tăcută,

    În sânge bătută,

    Loc de veci, cu vii,

    Educați a fi,

    Cățeluși fidei,

    Printre derbedei,

    Pisoiași de casă,

    Cu o viață crasă,

    Simpli-nghițitori,

    De minciuni din zori,

    Ce-și urmează visul,

    Tot bătând cu pasul,

    Urmele lăsate,

    Înapoi, în spate,

    Cu un țel ”tot-una”,

    Cum zice nebuna,

    De Trăire-nvinsă

    Și în lanțuri prinsă,

    Plină-n Libertate,

    De-a juca, în fapte,

    După cum îi cântă,

    Și cum îi des-cântă,

    Lupii, baci la oi,

    Iar aleși de noi,

    Cu alți trepăduși,

    Pe parale puși,

    Lângă țâțe pline,

    Să sugă mai bine,

    Cu dreptul de-a vinde

    Haina de pe tine,

    Iar crucea din glie,

    Mormânt să nu ție,

    Că-i pământ și-i tare

    Bun și la vânzare...

  

  
    Deci, ăștia sunt ”ei”,

    ”Pui de Dumnezei”,

    Cum se cred, și-și zic

    Mai modești un pic.

  

  
    Restul? Suntem noi.

    Nu mai zic de b...

  


  Val de Timp

  
    Vântul vieții, azi, mă lasă

    Pe un Val de Timp tăcut,

    Unde, scufundat în Clipe,

    Uit ce sunt și ce-am făcut.

    Mai gingaș ca o iubită,

    Și mai tandru, și mai pur,

    E mai mult decât ispită...

    E străfundul de azur.

    Golul mă atrage-n sine

    Cu un Cer necunoscut.

    Poate-i Edenul în Iadul

    Din Pământul renăscut.

    Valul Timpului mă poartă

    Fără voie-n voia lui.

    Eu mă joc cu ore sparte.

    Clipele-o zbughesc hai-hui.

    Intrigat, ridic iar capul

    Să privesc Neantul gol.

    Țărmul vieții nu se vede,

    Și nici umbra vre-unui stol.

    -Nu te întrista copile!

    Va veni și Timpul tău!

    Când și cum? E Veșnicia...

    Ți-l oferă însă-n... Hău.

  


  Vânt în lan

  
    Câmpul sfâșiat, de paie,

    Țipă-năbușit, în colb.

    Fierul zbuciumat se zbate

    Și lovește ca un orb.

    Rămășițe-mprăștiate

    Într-un haos nesfârșit,

    Amintesc, nevinovate,

    De un Lan, recent zdrobit.

    Ce frumos a fost în vară,

    Într-un galben de gutui...

    Cum se unduia ca marea,

    Străjuit de corbi sătui...

    Norii fremătau de dragu-i,

    Și plângeau că-l părăsesc.

    Vântu-l gâdila prin spice,

    Supărat că-l amăgesc.

    Nu putea să le răstoarne,

    Nici în zboru-i să le ia.

    Îi cedau, nerușinate,

    Fără gând de-a i-se da.

    Supărat, sau cam pe-acolo,

    Le mai răvășea un pic,

    Și pleca în lumea largă,

    Cu-n suspin... dar bun amic.

    -O, mai stai! rugau în coruri,

    Boabele mai îndrăznețe,

    Ce simțeau în pîntec viața

    Impregnată de tristețe.

    Nu puteau să cadă-n glie,

    Să rodească imediat.

    Soarta le cerea să rabde,

    Cu un risc, de „niciodat”.

    El știa, dar nu-ncercase,

    Să le spună ce va fi.

    Vor spera, ca omul poate...

    Pân-la ”moară”, într-o zi.

  


  Vemelnic dâmb

  
    Închid ochii și revăd

    Vise fracturate.

    Haosul e-un mic copil

    Printre lumi turbate.

    N-am puterea să le-adun

    Din imagini sparte.

    Au fost date de destin,

    De mult într-o parte.

    Forma e întunecată,

    Vălurită-n labirint.

    Sfârtecată e uimirea

    Din privirile ce mint.

    Alt real se încropește,

    Simplu-n adevărul lui.

    În neliniștea eternă,

    Viu, pământu-n cer îl sui.

    Răsucite-n patru vânturi,

    Sensurile-și pierd sorocul.

    Îngrădite, clipe fade,

    Își joacă, la zar, norocul.

    Fragedul vlăstar își schimbă

    Drumul lin, în bocet strâmb.

    Îngrădit e de rugină;

    Curge pe-un vremelnic dâmb.

    Flori ieșite din culoare,

    Rupte, parcă-l ocrotesc.

    E-un mormânt, al ”înserării”,

    Ce-n tăcere, e firesc.

    Deschid ochii să văd viața;

    Crudă, mă lovește iar

    Cu-o rea-litate sumbră...

    Și mai zice că-i și dar...

  


  Viața cort

  
    În penumbra sorții, Veșnicia plânge.

    N-a văzut-o nimeni, dintre cei cu sânge.

    Palide-animale, se strecoară-n neguri.

    Păsări căzătoare, tot zvâcnesc spre ceruri.

    Pe altare, jertfe, chiar cuvântătoare,

    Pier în neputința turmei urlătoare.

    Au trecut milenii; mușuroi de vise.

    Pe un prag de soartă, candele zac stinse.

    În șuvoaie, forme, ce cu viață par,

    Se-opintesc în praguri, și în goluri sar.

    Rar cutează una și în sus să vadă.

    Vulturii mulțimii o și iau ca pradă.

    Adunați în neamuri, de limbă, sau port,

    Tot clădesc palate, sub parii de cort.

    Nu văd mai departe decât pot mânca.

    Pânza e vopsită; ceruri sunt pe ea.

    O ruptură veche, ca ochi de văzduh,

    Au cusut-o-n grabă; vorbe nu-s de duh.

    Nimeni n-are voie, prin ea să privească.

    În genunchi, oricine, poate să trăiască.

    ”E urât afară. E o porcărie.

    Sus sunt doar mizerii, ce cad în prostie.

    Noi ne tragem seva din pământul scump.

    Ne-om întoarce-acolo, nu-n Vecia-Timp.

    Suflet nu există. Suntem noi, în noi.

    Cei ce cred în ”taine”, clar ajung strigoi”.

  

  
    Rabdă Veșnicia. Nu vrea să îi certe.

    Moartea însă-i cere. Nu vrea să îi ierte.

  


  Viață parșivă

  
    Mă miram că Boby tace:

    -Te gândești iar la vre-o ”divă”?

    Mi-a rânjit printre măsele:

    -Viața asta e parșivă.

  

  
    M-a uimit cu profunzimea-i

    Și cu realismul lui.

    Ce succint a spus el totul,

    Chiar cu mintea lui ”hai-hui”.

  

  
    Eu, cuvinte la grămadă,

    Înșiram cu sârg și zel,

    Ca s-arăt că lumea noastră,

    E așa cum spune el.

  

  
    I-am iertat obrăznicia,

    C-așa-s eu în viață, bun.

    Mă gândeam la alte ”javre”,

    Mai parșive.... nu le spun.

  


  Visul izvorului

  
    Rupte din ceruri, stelele plâng.

    Palide fețe de nouri se sting.

    Seara, tăcută, își pierde menirea.

    Praful uitării-mbâcsește-amintirea.

    Sălcii plecate, de soartă, nu vânt,

    Scurmă în maluri, în scâncet de cânt.

    Valuri se zbat, încet, să se nască.

    Unda se frânge, ca firul de iască.

    Malul se surpă-n făgașele goale.

    Seceta lungă l-a ros dur la poale.

    Iarba răzleață-i mai mult amăgire.

    Totu-i tristețe; nimic fericire.

    Vita-și afundă copita-n noroi.

    Fraged, izvoru-i curmat brusc de oi.

    O floare trecută privește spre lac.

    O gâscă și-o rață o scurmă și tac.

    Noaptea se lasă și-izvorul plâpând,

    Tremură-n sine și pleacă cu-n gând:

    Are-o menire și-așteaptă noi zori,

    Căci ține în brațe semințe de flori.

  


  Vizita

  
    Lenevind cu-nverșunare,

    doar cu gija de-a mai sta,

    m-am trezit cu Munca-n poartă,

    și-o poruncă; parcă: ”Basta”!

    M-am făcut că nu pricep

    ironia-n sens:

    ”El muncea? Ba nu, ba sta”...

    și am sforăit mai ”dens”.

    Ea, tăcută, răbdătoare,

    cum o știm din moși-stămoși,

    m-a privi cu întristare,

    și cu ochii mari, duioși:

    -Gata! Te-ai jucat destul,

    cu esența vieții!

    Ce-i prea mult, e chiar destul.

    Nu e legea pieții:

    Ce lipsește, e mai scump,

    ce-i prinos, e ieftin.

    Cedru, pui catarg de vas,

    nu trunchi slab, de paltin.

    Fii și tu un om de soi,

    cam cât poți, pe-acolo!

    Dacă nu în colectiv,

    poți să tragi și solo.

    Să-i răspund, nu m-am grăbit...

    Cam avea dreptate.

    Cu rețineri m-am întins

    și mai mult pe spate.

    M-a ”simțit”, sau a ghicit,

    rău că-mi pare oare?

    A plecat, zâmbind duios...

    Oare ce mă doare?

    Azi, degeaba stau întins.

    Gândurile, razna,

    se întreabă: ”Oare ea,

    luminează bezna”?

    C-am uitat, să vă descriu,

    bezna neputinței,

    ce-i o soră geamănă,

    cu a ignoranței.

    Ea știa, și m-a lăsat

    să mă chinui singur...

    Sau văzuse-n viața-mi, chiar

    Răsărind un mugur?

  


  Voia

  
    Trece umbra peste mine;

    E de nor, nu de mormânt.

    Timpul bate-a rătăcire;

    N-am de ce să mă frământ.

    Voia mi-e însingurată;

    Numai eu ascult de ea.

    Tac doar când e îmbufnată;

    Vrea doar lacrimi ca să bea.

    Uneori mă tachinează:

    -Poți să faci, ce vrei și tu!

    -Hai să ne jucăm de-a Viața!...

    Îmi răspunde, simplu, ”Muu!”

    -Mumai vorba e de tine!

    Mu pot să mu-i reproșez.

    -Mută-ți gândul de la bine!...

    Ce să-i zic, să i-o ”retez”?

    -Ești o... Voie nesătulă!

    -Flămânzită? Bine zici!

    -Faci doar ce-ți convine ție!...

    -Zboară!... că, în nas, tot pici.

    Nu știu cum, de-o tot întoarce,

    Doar ca ea, mereu să fac.

    Să-i fac voia nu-mi convine,

    Căci ar vrea, mereu să tac.

    Azi, am reușit, în fine,

    S-o acuz, ca demn bărbat.

    Chicotește și afirmă,

    Cum că, voie, ea mia dat...

  


  Vraja albă

  
    Ninge iar. E uimitor!

    „Vorba” e puțină.

    O pictură ar putea,

    Timpu-n loc să-l țină.

    Feerie? E puțin

    Spus, căci mi se pare,

    Că eternul Paradis

    Ne scaldă-n splendoare.

    Într-un zbor de stele reci,

    Cam haotici în plăceri,

    Fulgii dalbi se strâng perechi,

    Și îmbie la tăceri.

    Nonșalant, nerușinat,

    Vântul îi tot ia pe sus,

    Și-i tot „freacă” ne-ncetat,

    Cam aiurea, că-i cam dus.

    Instabil, ca toți ca el,

    Ca să cadă-i lasă-apoi,

    Peste case, peste pomi,

    Pline ele, și ei goi.

    Într-un colț uitat, de sat,

    Vraja albă s-a întins.

    Doar doi tineri se mai „ceartă”:

    -Fugi de-aici! Ba stai! Te-am prins.

  


  Zar cu două fețe

  
    În lumea-n care Timpul

    Și Spațiul se iubesc,

    ”A fost”, cu ”e” și ”poate”,

    În doar ”a fi” trăiesc.

    Ajungi chia înainte

    De a pleca din loc,

    Iar viața ți se pare,

    Doar miză pusă-n joc.

    Un joc în care șansa

    E-un zar cu două fețe,

    Cu doar ” a fi” și ”nu”,

    Ca măști, în două bețe.

    Una ar fi Trăirea,

    Când vrei, cum vrei, cât poți,

    Iar cei ce râd într-una,

    Sunt ori smintiți, ori hoți.

    Căci am uitat, se pare,

    Să spun că Moartea, rea,

    Pândea pe orișicine

    O viață bună vrea.

    Departe, nu departe,

    În sensul de doar vid,

    Pe-o Soartă, încruntată,

    Se-așterne înc-un rid.

    În actualu-n care,

    Există doar prezent,

    Moneda-zar se-ntoarce,

    Pe-un viitor absent.

    În lumea fără mâine,

    Perfectă-n ea, prin ea,

    Un Timp se pierde-n Spațiul,

    Iubit fără a vrea.

    Dar jocul, cum se joacă?

    V-aș spune, dar nu pot,

    Căci simpla întrebare

    E-un amplu tot în tot.

  


  Zbor… închis…în vis

  
    Cu discreție, Durerea,

    Mi-a zâmbit sfioasă-n zori;

    Străbăteam aievea viața

    Într-un vis… printre cocori.

    Zborul cauza să fie?

    Gândul frânt m-a săgetat.

    Părăseam toamna târzie

    Cu-n fior… de vinovat.

    Mă înfiora tăcerea

    Începutului de cale.

    Taina zărilor deschise

    Umbrea munții scurși în vale.

    Regăseam din nou culoarea

    Renăscută din lumini.

    Strălucirea și tristețea

    Se striveau în vii minuni.

    Aripa-mi frântă de ziuă

    Se zbătea nedefinit.

    Susurau în juru-mi norii

    Agățați de răsărit.

    Ochii-ncețoșați de viața

    Ce prin lacrimi se vedea,

    ”Absorbeau” cu resemnare

    Câmpu-n foc, lacul peltea.

    Farmecul mișcări-n sine

    Umbră în vârtej de vânt,

    Revărsa în simțuri vraja

    Necuprinsului cuvânt.

    Trupul săgeta tăcerea

    Cerului retras în El,

    Ca o parte-a neființei,

    Chiar de e, cu noi, la fel.

    Sufletu-l simțeam ca pana

    Decăzută prin cuvânt.

    Iubesc zborul… simt durere…

    Cât de dor mi-e de pământ…

      		Ultima frunză


      		Ultimii cocori


      		Ultimul nor


      		Umbră de stol


      		Umbra


      		Un biet țăran


      		Un crâmpei de viață


      		Un cuc năuc


      		Un Sentiment


      		Vai de boi


      		Val de Timp


      		Vânt în lan


      		Vemelnic dâmb


      		Viața cort


      		Viață parșivă


      		Visul izvorului


      		Vizita


      		Voia


      		Vraja albă


      		Zar cu două fețe


      		Zbor… închis…în vis


    


  


